url: =India gamsung ah tapasal deihluat manin kumsim in numeino 240,000 in sihlawhden :: ZOMI DAILY\nposted on 5 June 2018 at 11:53 pm Lomkholna: India, News, Sawltak, World\nIndia gamsung ah pasal thupisak luatna “Sex bias” hangin kumsim in tanumei 240,000 bangin sihlawhden uh cih AFP pan kiza hi. Numei leh pasal ki khenluatna “Gender Discrimination” hangin hihbangin numeino te’n thahlup athuak uh hi a, tuabangin asihlawh tepen kum 5 nuaisiah numeino te ahihi.\nThe Lancet Medical Journal sungah hihthu akankhia Researcher te’n agelhkhiatna ah hihpen naupaai laitak in numei cih akitheih ciangin akiphiatziau bekzong hinawnlo hi. Tuasangin sukzawlai hi.\nNumei leh pasal ki deidanna “Gender-based discrimination” cihpen asuahkhiatding ki khamcipna bekzong hilo hi. Asuahkhiat khitciangin hoihtak aki keplohna hangin asi tezong huamhi ci’n hihvai akankhia Studay abawl co-author Christophe Guilmoto (Paris Descartes University) in genkhia hi.\nNumei pasal liangko kikimna “Gender Equity” cihpen akibangin sangkah pilsintheihna, nasep theihna, Politic septheihna cihciangbek hilo hi. Asuahcil akipan hoihtak in kikepna, Vaccination hoihtak ki sutsakna, alim tha aomding nektheih kipiakna leh anuntak acidam nadingin hoihtak kikepna tezong ahuam ahihi.\nIndia gamsung ah numei pen kideih masalo ahih manin, pawlkhat in anaupaai laitak in agilsung ah numeino cih atheihleh nauphiatziau uh a, pawlkhat in agai laitak in aphiat keiphial zongin asuahkhiat khitciangin gina keplo, akisam zatui zaha pialo, Nutrition kicinglo cihbangin akhuanung ah asizong tampi om kici hi.\nParis Descartes University panin Christophe Guilmoto leh Study abawlkhoppih alawmte’n hihbangin kankhiatna aneihding uhciangin leitung gam 46 panin Population Data te kaikhawm in, tuatungtawn in leitung ah kumkhatin numeino bangzah bangin bawlsiatthuak, sihlawh cihte hoihtak akankhia uh ahihi.\n2000 kum panin 2005 kum kikal in asuakkhia naungek numeino 1000 lakah 19 tepen numeino ahih hangin asihlawh cimawk hi.\nTuapen kumsim in aki tuattoh ciangin naupang numeino 239,000 bangin kumsim in sihlawh uhhi.\nAustria gamsung aom International Institute for Applied Systems Analysis (IIASA) te’n Statement akhahkhiatna ah India gamsungah numeino kum 5 nuaisiah asi te ii 22% pen numei ahihhang in asi uh ahihi, Gender bias hang ahihi ci’npulakkhia uhhi.\nMore: Papi khatin tapasal deihin azi kumkhatsung in nau 4 veitak phiatsak ahih manin sihlawh\nIndia gamsung veve, Northern India huamsung aom Uttar Pradesh, Bihar, Rajasthan, Madhya Pradesh State sungteng ah hihbangdan buaina, naungek numeino asi tamphadiak cisawnsawn hi.\nTuabang in Researcher te’n Study hoihtak abawlna panin India gamsung ah tapasal deihluat manin kumsim in numeino 240,000 in sihlawhden ciliang a, khasiat huai bekthamlo, lipkhap huai mahmahhi. Leitung ah pasal bekbek omin, numei omvetkei lehlah ki cimawh mahmah zelding mataw….. Sawltak #zomidaily\nPrevious: Najib ii azi zong golhguknek akankhia kipawlna MACC te’n sumvai tawh thusitna neita\nNext: Zomi Geo-politics ~ Bob Tuangpi\nMalaysia Airlines te vanlengkhat Sibu Airport ah apei taalgawp, aliam omlo ~ ZD\nCope Centennial Jubilee Hall (CCJ Hall)\nRussia numeikhat cikhum kihuanna tuisa mahmah lakah kia in sipah\nJapan ah om Korea mite ~ Hau Za Cin


timestamp: atn

url: =Tulai khuahun vaitawh kizom in Pu Tual Khan Suan (ZIUSA Executive Director) tawh holimna :: ZOMI DAILY\nposted on 6 April 2021 at 12:43 pm Lomkholna: Article, Politics, TedimPost, Tualkhansuan\n1. TP: Pu Suan, ZIUSA ah Zomi Innkuan bangzah om a, vekpi in milip member bangzah pha ihia?\nPTKS: Zomi Innkuan USA kipawlna pen Local Zomi Innkuan kipawlna min tawh pawlmi (member) lut hi a, USA gamsung a munmun a phualphual a Zomi Innkuan Kipawlna (47) om hi. A munmun a om Zomi Innkuan kipawlna in a mau mun ciat ah milip member (pawlmi) nei tek zaw hi. Kammal dangkhat in a gen hi leng, Zomi Innkuan USA (ZIUSA) in Zomi Innkuan kipawlna om lohna mun a om Zomite a ding simloh mimalin pawlmi (member) dan kineilo hi. Zomi Innkuan USA in USA gamsung a om (teng) Zomite sihna ah luangphamna ding ngimna tawh Genvai kipawlna kinei a, tua sungah genvai lut pawlmi (member) pen tu ni ciangin mimal (16,258) pha hi.\n2. TP: Tutung Myanmar gambup buaina tawh kisai-in ZIUSA in Statement bawl a nei hia? Tua lo e ZIUSA in USA kumpi tung leh UN lamah panlakna a nei kha hia? Ahih kei leh mailamah pan a lak theih ding geelna a om hia?\nPTKS: Tutung Kawlgam sunga Galkap in thuneihna buluhna vai tawh kisai in Zomi Innkuan USA in thumanlo na sepna hi ci-in kisang theilo hi. Galkap in thuneihna a buluh vai a kisan loh, a kideihloh hangin laitawh thusuah kibawl lo phot hi. A hang bel, ZIUSA pen United States of America (USA) Kumpi Thukhun khat a hi, Non-profit Organization thumeilette phalna zui a kiphut ahi hi. Tua Non-profit organization khensung (Category) nuai ah ZIUSA pen Piakkhiatna (Charity), Siamsinna (Educational) leh Khantohna (development) lam tawh kisai thu meilet khensung ah a om hi.\nZomi Innkuan USA in tulai tak a Kawlgam sungah thuneihna Galkap in a buluh vai ah kisang theilo ahih manin, a munmun a kinei lungphona, lungkimloh lahna leh Palai leh Tangmi (Senators & Representatives) te tungah zong mimalin a hizongin laikhakna, lungkimlohna genna, mapanna kinei hi. Tua bek tham loin Kawlgam pan a USA gam a, a pem mite tawh Kawl galkap deihlohna nasepnate ah mapanna leh kihelna kinei hi.\n3. TP: ZIUSA in Zogam Democracy Fund kaikhawm, cih khat na za ung. Mi bangzah in pia ta, bangzah bang ngah ta ihia? Zogam Democracy Fund pen zatzia ding geelna sa a om hia mipi theih dingin nong gen thei tam?\nPTKS: Zomi Innkuan USA vaihawmna tawh Zogam Democracy Fund kikai khawm hi. Hih Zogam Democracy Fund i ngimna pen Zomite tenna Zogam sungah ki-ukna leh vaihawmna pen mimal deihtelna (self-determination) bulphuh Democracy mah kideih pen ahih manin democracy ngahna ding nasepna a zat dingin ngimna kinei hi. Zogam sungah mipi a ding suahtakna, bitna leh tan kikimna (freedom, security and equality) a om theihna ding nasepna ah kizang dingin kigel hi.\n4. TP: Zomi Galkap vai ZIUSA in bang ciang support? Bang ciang support sawm?\nPTKS: Zomi Innkuan USA in Zomi leh Zogam sung bitna leh mipi lung muanna a omna ding na a sem a bawl Zomi leh Zogam bulphuh Zomi galkap pen thukimpih hi. Mapan pih leh thapiak ding lunggulhna kinei den hi. Zomi leh Zogam a hu ding, a kem bit ding mi khempeuh (Zomi galkap kihel in) thapiak ding leh pahpih ding pen ZIUSA dinmun ahi hi.\n5. TP: ZIUSA in hun tom leh hun sau na ngimna uh ahih kei leh na maban uh Zogam a omte theih ding khat leh nih nong share thei tam?\nPTKS: Zomi Innkuan USA in hun tom (or) a piang thu zui a nasep pen piak khiatna (charity), siamsinna (education) leh khantohna (development) banah, Zomite tuah haksatna zui-in mapanna, panpihna leh huhna kipia den hi. Hun sau ngimna ah cileng bel, Zomite pen leitungah minam picing khat in i ten tenna gam kumpi leh kim le kiang mite in hong ciapteh ding leh Zomite neihsa luahsa gam leitang ngah nading nasepna dong ngimna a kinei ahi hi. Zomi Innkuan USA (ZIUSA) pen Zomite minam vai a sem ding minam kipawlna khat zong ahi hi.\n6. TP: Tutung lungphonate leh Galkap langpanna ah Zomite dinmun thangah huai na sa hia? Hi ci zawdeuh leh, cih ngaihsut piaknop na nei hia?\nPTKS: Galkap in Kawlgambup thuneihna a buluhna hangin mipi leh gam bup ah lungkimlohna hangin lungphona a kineih pen “mipi in a sep ding nasep sem” ahi hi. Tua hi a, mipite makaihna tawh lungphona pen a kisam thu leh tha ngah huai mahmah hi. Hiamgamna tawh langdo ding tel masak a hih loh hangin “thu manlo, gitlohna” deihlohna tawh thudam a lungphona ahih manin hoih mahmah hi.\nMipite in lampi tel theih ding a om nawnloh tak ciangin hih ciang a tung hi a, mipi neihsa thuneihna ngah kik na ding nasepna a hih manin thapiak kul hi. I omna ciat pan mapanna pen hoih mahmah a, tua panin kipawl khawm a mapan khop lam zong kisin kul ding hi. Zomite sungah zong minam bup vai khat in sangin mina bup thu tawh a luangkhawm ding thahat pawlpi (Front) khat kisam mahmah sa ing.\n(Hih Pu Tual Khan Suan, ZIUSA Executive Director tawh holimna pen tulai i phut khak thute tawh kimemat kawmin Zomi mipi in ZIUSA dinmun taktak leh a nasepnate thei nuam ding ihih manin ci-in email pan dotna pawlkhat kikhak a, Pu Suan in zong lungduai takin hong dawng kik ahih manin lungdam mahmah hang. Zogam a omte, Malaysia, India, USA, EU, Australia, Japan cih bangin eima omna ciat panin Zomi minam khut khat tawi khe khat khai in kalsuan siam dingin Topan thupha hong pia ciat ta hen).\nPrevious: CRPH thusuah tawh kisai etkikna (1)\nNext: Na lawmnu itdan siam in ~ Dalsen Buansing


url: =February 20 Anna Khizhnyakova, 32 ~ MUC\nFebruary 20 Anna Khizhnyakova, 32\nAdmin 5:47:00 PM Articles, MISSION NEWS\nSabbath Ni-a Mawtaw Tuahsia\nRUSSIA | February 20\nKum (16) a pha Anna in Russia gam khuaneu khat pan a khangkhia hi-in, a inn ah internet neihzawh ding lunggulh mahmah hi.Tua sangin a deihzawk om lo hi. 2003 kum hi-in leitung thupiangte thei nuamina pa le nu kiangah pulaakin amau zong internet leisakdingin pai uh hi. Tua ni pen Sabbath ni khat hi. Amau pen Adventist hi lo uh hi. Ahi zongin Anna in ahihleh a pi tung panin Jesuh thute thei-in Sabbath ni-in van lei ding pen mawhna hi, cih thei hi. Ahi zongin internet deihlua ahih manin internet modem lei dingin mawtaw tuangin pai khia uh hi. Lampi-ah a pa in mawtaw hatsak lua banah vukkhia-in lampi nal ahih manin mawtaw khat tawh kitaih kha uh hi. Tua munah a nu le pa in nusia hi. Anna in liamna tawh zato kipuak hi. Mawtaw hawlpa zong si hi. Anna liamna lian lua ahih manin siavuante in lamet omsa lo uh hi. A pi in antang a thungen hi. Pawlpi mite in zong thungen uh hi.\nSiavuante lamet bang lo-in Anna in ni thum khit ciangin khua hong phawk kik thei hi. Kha nih khit ciangin sangkah zo hi. Tua kum mahin Tan 10 ong hi.\nAnna in a pi tawh khuano Novoshatinsk ah kituah dingin va pai uh hi. Anna in a nu le pa nusiatna a ngaihsut khak ciangin kisuang mahmah hi. Ama na deih khat lei dingin a pai na uh hangin tua bangin mawtaw tuahsiatna hangin a lungnuam thei lo hi. Pasian mawhsak tuan lo hi. Hih sihna a piangsak pen Pasian hi lo hi, cih pen Anna thei tel hi. Anna in Sabbath ni a van lei pen mawhna hi, cih theitel hi. A taktakin Sabbath ni tum khitteh va lei thei uh hi. Anna in ama hangin a nu le pa sihna thuak hi, cih phawk hi.\nAnnan in khua khat Vladivostok ah kituah a, University sangkah hi. Hih khua ah a om sungin zong a khialhnate mangngilh thei lo hi. A sangkahna hih khua-ah Sabbath ni ciangin biakinn ah kikhawm dingin va pai thei zel hi. Sabbath nisim bel pai zo lo hi. A pi lungdam nading bekin tua bangin kikhawm hi. Anna in nisim in a pi hopih hi; a pi in ama a ding thungetsak hi.\nA pi in, “Tuni Lai Siangtho na sim hiam? ci-in dong hi. Sim mah ing ci-in a dawn kik ciangin bang mun hiam bang thu sim kha na hiam ci-in a pi in Anna dong thei zel hi. “ Tuni thu na ngen hiam?, Thunget ding mangngilh kei in,”ci-in a pi in hanthawn tawntung hi.\nAnna in a sangkahna-ah a tuah hamsatnate a pi kiang ah pukaakin a pi in thungetsakna nei h i. Hih a sangkahna-ah Anna in Adventist sia khat tawh hong kimu uh hi. Hih siapa in zong Anna adingin thungen hi. Anna in a kituiphumna phawk kikin, mawh mai ding thungen den hi.\n“ Ka nuntakna sungah a kitangsam khat om hi, cih pen pulaak thei zelzel hi. Lamet bei-in khuamial sungah ka nungta hi. Lawm le gual ka neih nading, lametna tawh kalsuanin ka nuntak nadingin thu hong ngetsak in, ci-in a pi ahi a, a sia pa tungah zong ngen hi.\nAnna in nisimin Pasian tawh kiho den hi. Ellen G White gelh “ Kidona Lianpi” zong sim hi. Hih laibu a simna tungtawnin Marthin Luther leh pawlpi puahphate tuah khak thute a ngaihsut ciangin Pasian in mawh lian penpen zong maisak thei hi, cihpen lametna thak tawh hong nungta hi. A zongsat hoih lohnate khempeuh nusia hi.\nSabbath ni hong tun ciangin biakinn ah pai-in Pasian maipha zong hi. Pasian in mawhna khempeuh maisak hi, cih Anna in theitel hi. A kisuanna khempeuh zong tu-in beisiang khin hi.\nTu-in Anna in kum 32 cingkhin hi. University khatah laihil hi. Pathfinder makai khat leh pawlpi lai-at sem hi. Banghangin mawtaw tuahsiatna tawh a nu le pa in nusia hi ding hiam cihpen thei zo lo hi taleh a nu le pa sihna hangin bangmah kisuanna lungsim nei nawn lo hi. Bang hang cih a thei kei zongin, tua tuahsiatna panin Anna nunzia kikhel hi.\nAnna in a pi thungetsakna leh a pantahnate hangin Topa tungah lungdam tawntung hi.\nPawlpi mite thungetsakna hangin Anna in hamsatna tampi nawktan zo ahihna pulaak hi. Pasian kihel lo hi leh na khempeuh in a mawkna pi hi.\nTu quarter Sabbath School 13na sumpi in Anna omna khua Vladivostok ah biakinn thak lam nadingin kipuak ding hi.\nMUC in Rakhine gam, Lanmadaw khua a pawlpi huang puah nadingin kipuak ding hi.


url: =“In the seventeenth year of Pekah the son of Remaliah Ahaz the son of Jotham king of Judah began to reign.”\nOther Translations of 2 Kings 16:1\n“In the seventeenth year of Pekah the son of Remaliah, Ahaz the son of Jotham, king of Judah, became king.”\n“In the seventeenth year of Pekah, the son of Remaliah, Ahaz, the son of Jotham, became king of Judah.”\n“In the seventeenth year of Pekah the son of Remaliah, Ahaz the son of Jotham, king of Judah, began to reign.”\n“In the seventeenth year of Phacee the son of Romelia reigned Achaz the son of Joatham king of Juda. ”\n“In the seventeenth year of Pekah the son of Remaliah Ahaz the son of Jotham king of Judah began to reign. ”\n“In the seventeenth year of Pekah son of Remaliah reigned hath Ahaz son of Jotham king of Judah.”\n“ In the seventeenth year of Pekah the son of Remaliah Ahaz the son of Jotham king of Judah began to reign.”


url: =Suak : 2 Feb 1949\nPianna : Pa Kam Vungh le Nu Don Khua Zo (Gualnam)\nUnau : Pasal 2 numei 5 lak pan a u pen\nInnkuanpih: Nu Niang Khan Dim (Halkik) tapa 6, numei 1\nTu le tate:\n(1) Do Ai Suum(Singapore Embassy,Fhip leader-Yangon) a zi, Luaih Lam Niang (Tawmging)tawh a tapa , Kap Vaan Kim le h Thang Deih Tung.\n(2) Tg Vungh ThawnThang (Matriculate)\n(3) Tg Pau Lian Piang (Matriculate ) (4) Lia.Zo Deih Len (B.Sc Botany)\n(5) Tg. Lian Za Muan (Matriculate )-Malaysia,azi CingSian- Dim\n(6) Tg. Pau Mun Mang (Matriculate)-Malaysia, a zi, Gin Khan Dim\n(Gualnam) tanu Dim Sian Neem(Neempi)\n(7) Tg. Pau Khua Khai (9 Standard) Cycle Workshop\n(1) 1958 kumin Thalmual State Primary School ah sang- kah kipan, 1961 kumin tan 4 zo hi.\n(2) 1962 kumin Thalmual (Private) manglai tan 5 kah hi.\n(3) 1978 kumin Gupkhiatna ngah kitelin Tedim Kha khan-\n(4) 1970 kumin Lia Niang Khan Dim tawh kiteeng hi.\n(5) 1988 kum galkap kumpi hong khan ciangin Thalmual khua hausa sem dingin mipite’ deihna tawh 1991 dong hausa sem hi.\n(6) 1989-1991 Yangon Apostolic Lai Siangtho sang panin\n(Dip,Th ) ngah hi.\nKhua le tui ading phatna bawl:\n(7) 1989 kumin, kum 12 sung tawntung Hiangtam tui khuasung a tung zo nawnlo pen tung sak kik hi. Khuapi veeng, Bualveeng sang, Daam veeng, Sangveengte ah tui lakna ding (Plastic Pipe) vaihawm pih in khua sung mun 6 ah Cement tawh kibawl tuikhuk omsak hi. Tham loin khuasung kongzing khempeuh pi 6 lampi-in kibawl hi. Khua tungzaangah Taaksing tang Kg 2 tangpi tha tawh kituh hi. Hiang kungno 200 kisuan hi.\n(8) 1990 kumin Tedim (aqmufvkyfa7;)Lambo te samin, Phildung mawtaw lam dingin teh sak hi. Manipur gun pan Philka dong pi teh uh a,4 miles 6 farlong sau hi. Tham loin Thalmual gam sungah Tuithang te – in Sial khawk a neih theihna ding, taangpite’ thukimna tawh gam kisaapsak a, tua gamsaap sum tawh sang Sia/Siamah te’ omna bi-innte sikkang tawh ki laih sak hi.\n(9) 1990 Jan 21 ni-in Thalmual, Phaiza leh Lenpang khuate tawh kipawl khawmin Phildung mawtaw lampi ding ma kipan hi.\n(10) 1991 Thalmual khua kicip ciangin Tedimah peem hi. (11) 1995 kum ciangin Tedim pan Kalaymyo ah peem hi.\nBiakna lam nasepna:\n(12) 1995 kumin America pan Evangelist tetawh kizom in End Time Massage kici pawlpi tawh nasem khopding kipan hi.\n(13) 1997 kumin Rev. Baker Doulas (USA) khut panin Pasian nasem ding kipsakna (Ordination) ngah hi.\n(14) 1999 kum panin End Time Massage, Upper Myanmar\nLiterature Ministry Office-ah Computer tawh tuni dongin nasem\n(15) 2005 kumin khua le tui ading deihsakna tawh Yangon Unicef zumpi-ah tuilakna ding tuilawng(Pipe) va siau a, 2010 kumin muh theih in hong om tading hi.\nThupuak: Tun Khan Kap\nPa Tun Khan Kap in Hausa-a sep hun sungin khuasung kilemna ding le thupha san theihna ding deihna tawh biakna tuamtuam kipawl khawm a biak piakna, ni 6 sung Tuiphum biakinn-ah nei khawm uh hi. Khua sung tui neek ding hanciam pihin, tui tun ngei nai lohna munah tui tungsak a,khua sungah lungdamna le kilemna om hi.\nZawh thawh thu tawh nasem ngeilo ahih manin mite in it mah- mah hi. A et-teh huai Hausa hoih khat ahihna, Thalmual khua tangthu sungah kiciamteh hi.\nHauhna kiplo ahih leh zawnna zong a kiplo suak ahih manin lungkiat nading bangmah om lo hi.\nPrevious Post: « Hausa sem masa te ~ Pu Cin Khan Suan (1966 – 1978)\nNext Post: Hausa sem masa te ~ Pu Cin Za Go (1991 – 1995) »


url: =Malaysia ah Zomi Nam Ni siim phei - 1 - TUNGZANG NEWS\nMalaysia ah Zomi Nam Ni siim phei - 1\nKum dang mah bangin tukum zong Zomi Nam Ni hong tun ding ciangin Zomite tawh zat khawm ngeingai ding kilunggulh in kei mimal takin zong ka kithawi khol simsim hi. Singapore a om Zomi leh Malaysia ah om Zomi khempeuh in zangkhawm kik leng cih makaite ngaihsutna a om ciangin 'pha ei' ciin ka thukim pah a, tua tawh kitona pai ding ka lungsim in ka khentat hi.\nZomite minam a hong bawl Pasian in hih ciang hong tonpihna lungdam ko khawm ding leh i omom na ah hong kep hong khoinate kikum khawm a mailam maban bangci kalsuan ding cihte genkhawm a mainawt khawm dingin Singapore pan in mi a man thei, a pai ut teng pai man koh leh koh kisik ciat in Bus tawh 18 Feb 2015 zan nai 9pm in a pai phei uh hi. A zingciang 19 Feb 2015 ni pen Malaysia a om Zomi khempeuh in mipi kikhawm in Zomi Nam Ni a zatkhawm ngeingai ni ding ahih manin ngaklah in koh zong nitak annek nangawn valh khin manlo, ka gawl vuah awk kawmkawm in ka dingkhia liang uh hi. Malaysia ah om Zomite tukum lawp lua in Zomi Nam Ni ni khat bek zat ding hawmthawh in ni thum zang ding ci ahih manun koh zong 'nop tuak ei' ka ci mai uh hi. Tua mana a ni khatna pan lap loh ding lau a annek valh khin manlo, kam khuah manlo, singgah ne manlo lianga ka annek kuang nangawn uh a mun ah nusia a tai heethaat ka hi uh hi. Sum zattawm dingteng Bus station ah khek tawm pak in, ka van uh zong a kisam pak teng bek guang in KL lam ka delh phei henhan uh hi.\nSingapore gamgi ka tun uh ciangin ka van teng uh tawi ding hinapi pawlkhat bangin tawi kha lo in Bus sungah ka nusia uh a, ahi zongin Pasian huhna tawh bangmah na cilo bilbel hi. Sente kumthak sung ahih manin Singapore pan Malaysia zin nuam mi na tamlua mahmah a lampi khempeuh ah mawtaw dimin gamgi kanna zum khempeuh zong miksi pemta mahmah bangin na kimeizop diudeu hi. Mi tamlua mahmah ahih manin a vekpi un Zomi Nam Ni siim ding ka sa uh hi; amau lah a zinna ding uh hong hilhlo hiven :)\nZingsang nai 4am in KL tung pan:\nKL ka zin ciangin Singapore pan nai 4 pan nai 5 sungin ka tung den hi. Tuzan zong tua dan ding ciin Zomi makaite ka hilhkhol a, nai 9pm a pai pen a ziakai pen nai 2am in tung ding ciin ka kamciam hi. Ka upmawh uh bangin kilamzanglo ahih manin zingsang nai 4am in ka tung pan uh a, ahi zongin Zomi makaite in mit hak teta in hong na dawn lai veve uh hi. Singapore pan a pai mi 14 teng maitai takin hong na dawn uh a, a car vuah hong pua in Zomi Innpi ah hong puak in zinbuk ah nuamtak a giak dingin hong tawldamsak uh hi. Ka khualzin sung khempeuh ah ka tun hak penpen ahih hang Zomite ki itna leh kikhualna hang tawh ka tawlloh penpen hun ahi hi.\nZomi hih mah nuam ngaungau ei.\nZingsang Kiallap Lim:\nZingsang ka thawh phet un lupna puansilh singkhia in ka diangto uh a, a gei a anzuakna ah niangtui leh moh a lim nono delh in a man masasa ka kizui ngelhngelh uh hi. Zan ihmut nuam in zingthawh nuam ahih manin kiallap ka vaikhak bangbang uh limtak in ka ne uh a, a ha lah bei hanhan, a tui lah kiam hanhan... lungsim ah nuam hanhan... Zomi Nam Ni zatna phual pai ding lah hong nai hanhan... ka lawpna uh lah hong khang hanhan...\nZomi Nam Ni ah pai phei pah saisai:\nKiallap ka nek khit phet un Zomi Nam Ni zatna ah pai phei ding ka cih uh leh Zomi Youth Association makaite Zogam pan hong zinte tawh ka kimu uh a, khut kilen in ka 'kibansah' ziahziah uh hi. Amau zong gam leh minam itna hang bekbek tawh a inn lum, a loma uh nusia a hong zin cih ka ngaihsut ciang ka khasiat bang hong suak liang hi. Ahi zongin Topa in Zomi leh Zogam a dingin i sepna khempeuh ah hong makaih ding, thupha hong pia in hong gualzawhpih ding a a gah khum mahmah a lo, a ne pen Zomi nang leh kei i hi veve ding hi. Amau minam adingin nu leh pa bang, sanggam u leh nau laizom bang hi a, panpih theihna khempeuh ah panpih ciat dingin ka khentat hi.\nZomi Khangno makaite tawh ka kimuh khit uh ciangin KL khuasunga mawtaw hoihnono Zomi te tuanna dinga hong tai keukeute khat lamgei ah khawlsak in a sungah ka lut pah uh hi. Ka pai nopna khempeuh vuah hong paipih in a sum nangawn la lo dek liangin hong pua nuam uh a, Zomi Nam Ni zatna ding mun ah hong tunpih uh hi. Ka paina lamdung vuah Zomi Nam Ni zang dinga khe tawh lamgei tuak ah a pai diamdiam, a kizui diamdiam Zolia Zotaang te muhnop mahmah hi. Numei naupang, nupi papi zong a om tei uh hangin khangno vive hizaw ahih manin lawp-huai mahmah hi. Koh mawtaw tawh a tuangte nangawn ka kum khit ma un lawmte zong hong tung to ngeingai uh a, Zomi Nam Ni zatna ding innpi Chinwoo Stadium mai tualpi ah maan kizaih ziahziah uh hi. A vei a tak vua Zodial, Zopuan, Zokhi kikhaite etlawm in kumpi David tausang tunga kikhai galhangte thaltang te ziahziah tawh kibang hi.\nZomi Nam Ni hun nai 11 a kipan ding pen koh nai 10:30am in ka tung uh a, innpi sungah mi na dim zihziah ta uh hi. A lutna kongkhak ah zong vaidawn nungak tangvalte in zopuan kilawm taka silh dimdiam in na ding dimdem uh a, a tung masasa angsuan na suansak in tua ciangin a suang masasa inn sung lut thei uh hi. Koh zong suang dingin ka kigual uh a, ka awmtung vuah ka suan khit uh ciangin ka lut phei pah uh hi. Ka vei lam vuah Zokhi, Zopuan, Zodial cih bang na kizuak zeizai a, laibu zong a tuamtuam na kizuak zihziah hi. Ka leinop a om hiam ciin ka et kiaukiau leh ka nung pan innpi sung lut nuam mipi hong tam lua mahmah ahih manin hong kiphu zuazua a lut loh phamawh ahih manin lei manlo in ka lutsuak hi. Kikhop tawp ciangin ka en kik ding ka cih leh kikhop tawp ciangin lawmte'n na zuak khin man uh a, na om nawnlo uh hi :(\nInn sungah music tumsiamte in tumging na tum ziahziah uh a, Zogam ngaihla, Zomi Nam Ni la cihte na kitum zihziah hi. Hun kipat ding nai 11 lah hong nai semsem ahih manin mipi dim phitphet kikal a paina ding lampi kihong tawnin ka lut pheiphei uh a, ka tutna ding uh mun ka tun uh ciangin zinmang dinga Zogam pan hong zin Rev. Dr. Go Chin Zam, Associate General Secy, GZA tawh ka kimu uh a, makaite mah na tung masa ahih manin Zomi adingin lungmuanhuai hi, ka ci hi. Makaite tung nunung hilo in makaite mipi tawh tung khawm, tung masa cih pen 'khantoh gim nam' hi khin hi.\nZomi hih hong nuam semsem...\nHihteng khempeuh maitang lahna neih khit ciangin Zomi Association of Malaysia te in kumlui a "Best Community-based Organization Award 2014" a ngah uh Lungdampihna Laipi ZIS President mah in ZAM President tungah pia a mipi in lungdam khutbeng in khutkawite kitum ziazua a, nuam mahmah hi. ZAM leh ZIS pen mihing bang hileh nupa bang hi a, sepna vaihawmna khat peuh ah a kalsuan khawm ahih manin tukuma Zomi Nam Ni bek hilo vai dang tampi ah zong kikalsuan khawm ahih manin tutung in zong Sepkhopna ciin Singapore Dollar 1000 (tul khat) tawh a kisapna khat peuh uh (a diak in cimawh huhna lam ah) a zat ding uh ciin Pa Hang Khan Lian, Vice-President, ZIS in ZAM President tungah hong piaksak hi. A piak kawm in mai mahmah hong tung ding ZOSUAN TUAILAI KHAWMPI ah Zomi bup in i sepkhop, i kalsuan khop a kulna limci takin hong gen a, mipi kilawp mahmah a, "Kei zong ciah ningin ZTK siim ning" aci kihona kiza pah kawikawi hi. Zomi te mailam limci semsem hi.


url: =Ih nuntakna ah a thupi penpen thute ~ Khup Lian Thang :: ZOMI DAILY\nIh nuntakna ah a thupi penpen thute ~ Khup Lian Thang\nposted on 23 June 2018 at 9:54 pm Lomkholna: Article, Khuplianthang\nLeitung nuntakna ah khat veivei ciangin na om muanin lungkia thei, khat veivei na deih na-ut khat na ngahteh lungdamin na lawp gawp thei leuleu hi. Mihau, milian leh pilna siamna neite bek thupi na sa kha thei aa, amau’ cih bangbang bek thupi na sa kha thei zel ding hi. Tu laitak in nang le nang’ dinmun, na nasep, na hihnate thupi lo na sa kha thei zel ding hi. Midang khat’ nasep na, amau pianzia leh ahih nate peuh eng in na om thei zel ding hi. Tua bangin mite nuntakna eng in, mi dangte bek thupi sa in, mite’ nasep na leh sum ngahna bek thupi na sak lai siah pen na nuntakna ah lungnopna taktak om ngeilo ding hi.\nTua bangin na om zenzen leh pen a tawntungin mite a eng a haza leh mite’ huzap nuai ah a om den ding mikhat na gige ding hi. Tua in, nang leh nang ki neumuhna hong piangsak dinga, tua in mi dangte hazatna leh muhdahna lam ah lam hong pialsak ding hi. Nang leh nang ki neumuh in mite na muhdahna hangin, thu le la na khat peuhpeuh ah siangtakin na mu theikei dinga, khuamial sunga lampai na bang kha den ding hi. Anuai aa Russia te lai-at siam Leo Tolstoy (1828-1910) ii tangthu tomno tawh khatvei na nuntakna a lungngai kik dingin kong zawn hi.\nNuntakna ah a thupi pen thu thum\nA pil mahmah leh a vangnei mahmah kumpi pa khat in anuntakna ah kisam a sak leh a theih nop velval thu thum om den hi. (1) Ka nuntak sungin bang “HUN” pen na khat peuhpeuh ka sepna dingin athupi pen hi ding hiam? (2) Kei aa dingin “KUA” thugen ngai-in “KUA” tawh na kasep khop ding a thupi penpen hi ding hiam ? (3) Ka nuntak hun sungin “BANG NA SEP” sep ding hoihpen leh thupi pen ding hiam?, cih dotna thum in kumpi pa a lungkham sak mahmah hi. Tua thu thum a theih zawhlohna hangin a om nuamlo ihmu theilo in, lungnop takin om theilo hi. Ama’ mipilte sam in tua thu thum pen bang hi ding hiam ci in a dong hi.\nA mipil ten, nang aa dingin hun thupi pen na theihnop leh Calendar ah hun thupi na sak diakte hoihtak ciapteh zel inla tua tungtawn in hun thupi pen khat tel lecin, nang aa dingin a hun hoihpen na thei ding hi. A nihna dotna aa dingin, na kumpi galkap te tawh nasem khawm lecin, ahih kei leh na thudotpi te tungah kinga inla amau cih bangbang hoihtak mang lecin, amau pen nang aa ding leh na gam aa dingin a thupi pen mite hikha ding hi. A tawpna aa dingin pen anihna dan mah in na mipil te, na biakna siate dong inla amau ngaihsut piakna tungtawn in nasem lecin ci-in mipil tampi in dawnna tampi, ngaihsut piakna tampi a gen uh hi. Ahih hangin kumpi pa pen tua dawnna leh ngaihsut piakna tetawh lungkim theilo hi.\nKumpi pa zong a mipilte’ ngaihsut piaknate tawh lungkim theilo ahih manin gamlak aa om mipil putek khat kiangah thu dong dingin hong pai khia hi. A galkapte lamkal ah khawlsak in amah bek tua gamlak ah a va pai hi. Mipil pa’ omna a tun ciangin tua mipil pa in bawng tha zangin lo a khawhkhawh laitak tawh kituak hi. Mipil pa’ kiangah kumpi pa in atung aa a theih nop mahmah thu thum hong dong hi. Mipil pa in kumpi pa’ dotna dawng lo-in a nasep maban a zom hithiat lel hi. Kumpi pa in a et ciangin mipil putek pa pen a nasep tawl mahmah ta cih thei ahih manin, om theilo in nasep a va huh hi. Mipil putek pa’ lo khawhna a huhna hangin kumpi pa pen a innlam ciah hun ding hong zekai ta hi. Tua ahih manin inn lam ciah nawnlo in mipil pa’ kiangah tua zan a giak dingin khensat hi.\nNitum kuan nasep a khawlkuan ciangin tangval khat aliam neinai sa in a mau’ lo khawhna lam zuan in hong pai hi. Nak liamlua ahih manin lo-lai a tun ma in tua tangval pa in khua hong phawk nawnlo a, kumpi pa leh mipil pa in lo-buk ah a ciahpih uh hi. Kumpi pa in a kumpi puan balkek in tangvalpa’ liamma te hoihtak in a bawlsak hi. Zingsang khua hong vak ciangin tua tangval pa zong a liamma pan nuamtuam ta ahih manin hong khanglo ta hi. A kim leh apam a et leh kumpi pa leh mipil putek pa in amah hoihtak khoi-in a liammate a puahsakna hong thei hi.\nTua ciangin tangval pa hong kap in kumpi pa kiangah amawh nate amaisak na dingin hong thum mawk hi. Kumpi pa in lamdang sa in, bang hangin mawhmaina hong ngen laizang na hi hiam, ken lah na liamma bek hong bawlsak hi ing, bangmah nong thumna ding omlo hi a ci hi. Tua tangval pa in, “Kumpi pa aw, hunkhat lai-in na galkap te in ka inn hongsut bek thamlo in, ka sanggam pa zong hong thahsak hi. Tua hangin ka sanggam pa’ phu a la kik dingin ka khensat hi. Hih gamlak ah nong pai na thu ka zak ciangin, nong ciahkik lam teh hong suamlum ding ci-in gelna tawh lamkal sawlbawk khawm pan in kong ngak hi. Kong ngakngak leh nanglah hong ciah kik theilo na hih manin tua kong pan simna sawlbawk pan ka pusuah ciangin na galkapte tawh kituak kha ka hih manin hih bangin liamma a ngah ka hi hi.\nKen ka hihleh nang a that dingin hong pang himah ta leng nang na hihleh ka liamma nong bawlsak aa hoihtak in nong khoina hangin ka nuntakna a beilo a hi hi” ci-in khitui tak keuhkeuh sa in mawhmaina ding a ngen hi. Kumpi pa in zong tangval pa’ mawhna a maisakna gen aa, anih un kikawi in tangval pa in zong kumpi pa tungah a khantawn in a thu maan na ding kamciam a pia hi. Abei sa aa kigal neih nate mangngilh bawl in a mawhna uh ki maisak tuak uh hi. Kumpi pa in a ma mawhna ki maisak in, aman zong mite’ mawhna amaisakna hangin bangmah tawh akiteh theilo lungnopna hong ngah hi.\nKumpi pa zong a theihnop thu thum te mipil pa kiangah a dong kik hi. Tua ciangin mipil pa in nui hiuhiau kawmsa in na theihnop teng na thei khinta hi ci-in a dawng hi. Kumpi pa in bangmah lah nong gen kei aa, bang ci theih ding ka hi hiam ci-in lamdang a sa mahmah hi. Mipil pa in, “Kumpi pa aw, zanni in lo ka khawh laitak in hehpih huai hong sa na hih manin lokhawh nong huh hi. Tua hangin inn na ciah hun ding zekai na hih manin na ciah nawn kei hi. Kei hong huhlo in innlam a ciahkik pah hi lecin tu in na si khin kha thei ding hi. Bang hang hiam cihleh den aa tangval pa in nang that dingin lampi ah hong pang na hi gige hi.\nTua ahih manin na theih nopnop ahi a thupi penpen hun pen zanni in nasepna hangin a gim atawl ahi keimah nong huh HUN laitak hi pah hi. Kei pen nang aa dingin a thupi penpen MIHING ka hi hi. Lokhawhna hangin a gim a tawl ahi keimah nong huhna pen nang aa dingin a kilawm pen leh a thupi penpen NASEP a sem na hipah hi. Tua khit ciangin a liam tangvalpa hong tun ciangin, tua tangvalpa’ liamma ih bawlsak hun pen athupi penpen HUN hi pah a, tua tangval pa pen nang aa dingin a thupi penpen MIHING ahi hi. Tua tangvalpa’ liamma a damkik na dingin na kumpi puan balkek in na bawlsak pen nang aa dingin a thupi penpen NASEP a sem na hipah hi.\nTua ahihmanin kei nong huhna hangin na sihna ding panin na suakta aa, a liam tangval pa na kep na khoi na hangin na galte tawh kilem in mawh na kimaisak thei uh hi. Tua ahih manin nang na pawkkhak loh hangin nang aa dingin hun a thupi penpen hun in “Tu laitak hun” hi a, “Tu laitak na gei ah a om mite khempeuh” pen nang aa dingin athupi penpen mite hi in, “Tu laitak aa na nasep hoihtak in nasepna” pen nang aa dingin a thupi pen leh ahoih penpen nasep ahi hi”, ci-in mipil putek pa in a dawng hi. Kumpi pa zong hi sa lua in, a theihnop teng thei lian ahih manin lungdam mahmah kawmsa in a kumpi inn lam hong zuan pah hi.\nA thupi penpen “Tu laitak hun”\nKhat veivei ciangin, tu laitak aa na neih na hun na dinmunte thupi kisa lo in ka tangval teh, College ka kah teh, ka buaih ngah the, nasep hoih ka neih the, zi leh ta ka neih teh, ulian zalian nei khat kisuah teh, sum leh paai ka hauh teh ci-in tu laitak hun na mangngilh kha thei den hi. A hih hangin mihing te aa dingin athupi penpen in tu laitak hun, tu laitak na dinmun, tu laitak na hihna athupi penpen ahi hi. Tu laitak in na neih leh na zattheih pen tu laitak hun lian bek ahih manin hoihtak in zangsiam inla, a manpha a thupi leh mite’ phattuamna ding, nang ii pilna siamna a khantohna ding, nang ii hangin mi dang khat peuhpeuh in hamphatna angah ding, mite tawh kilem na ki itna dingin zang siam in. Tu laitak hun pen nang aa dingin athupi pen ahi hi. Hun paiza kila kik thei nawnlo hi.\nA thupi penpen “Ih kim ih pam aa om mite khempeuh”\nNang aa dingin a thupi penpen in nangtawh a kithuah kha, na kim na pam aa om mi khempeuh ahi hi. A pil ahai, a hau a zawng, a siam a mawl cih bangin omlo in mi khempeuh pen nang aa dingin a thupi penpen te ahi uh hi. Na taklam aa om mihau pa leh na veilam aa om mizawng pa pen nang aa dingin a kibangin athupi tuak in na san ding ahi hi. Et tuam mai-et tuam deidan tuam neilo in mi khempeuh tungah itna tak tawh ahoih nate na sep ding a thupi penpen ahi hi. A pilte bek thu aa sim, a haute bek mi aa sim, a siamte bek lawm dingin deihna pen a hoihlo a paikhial lungsim puakzia hi in, tua lungsim puakzia in nikhat niteh na nuntakna ah kiamsukna leh siatna lam ah hong paipih zaw kha ding hi.\nNasepna ah na seppih khempeuh pen amau’ mun ciat ah nang aa dingin mi thupi te vive a hi uh hi. Tu laitak aa na nasepna na pute, na pite, na siate, na tungsiah na nuaisiah te khempeuh pen nang aa dingin mi thupi vive hi in itna taktawh akilawm akituak in zahtaak theih ding pen athupi penpen ahi hi. Amau teng tawh hoihtakin kithuah thei in, na nasep khop theih dingpen na nuntakna ah thupi penpen na vaipuak ahi hi. Na innkuanpih, na zi leh na tate, na sanggam na u na naute, na beh na phung te khempeuh pen nang aa dingin mi thupi pente ahih manin hoihtak in it siam in, deidanna nei hetlo in na huh na panpih theih bangbang tawh na huh na panpih ding pen mihing khat aa dingin a thupi penpen nutak khuasak zia ahi hi. Nang aa dingin amau te sangin a thupi zaw midang leitung ah om tuanlo hi.\nA thupi penpen nasep “Tu laitak aa na nasep”\nTu laitak aa na nasep pen na ut pen leh na ngim na tupna hi masa khalo thei ding hi. Ahih hangin nang aa dingin tu aa nasep, na maban pen athupi penpen hi photphot hi. Mihing khat na hih nakleh ngimna tupna neihna pen a thupi penpen leh neihloh aphamawh hi mah hi. Tua na ngimna na tun theih na dingin tu aa na nasep pen a hoih penpen a gina thei penpen in itna deihsakna taktawh na sep theih ding a thupi ahi hi. Tua na ngimna na tunteh hoihtak in sem pan ding na cih zenzen khak leh, tua na ngaihsutzia pen a paikhial thu ngaihsutzia hi in tu mahmah in na kikhel ding thupi ding hi.\nNa maban nasepna peuhpeuh ah gina leh citak takin nasepna hangin a tunga kumpi pa bangin na nuntakna ah suahtakna, khantohna leh gualzawhna thupha te a hun cin ciangin hong luang lel ding hi. Bangbang na sem zongin, Siavuan, Engineering, Inn ah na tate na pattahna, sai zuakna, puan khui, migam mi lei ah nasem, kumpi nu’ nasem, Company’ na sem etc… cih bangin bang nasep na sem zongin gina tak leh deihsakna tawh lawptak leh kipaak angtang takin sep ding ahi hi. Nasep khempeuh a thupi lo omlo in, itnaleh deihsakna tawh a kisem nasep khempeuh a thupitna a ki bang ahi hi.\nA niam zaw, a sang zaw, ahoihzaw a hoihlo zaw, a ki pak huai zaw, a zumhuai zaw nasep cih bang omlo hi. Pawlpi kipawlna ah na nasepna khat peuhpeuh, gam leh minam aa dingin na mapanna khat peuhpeuh, Company aa ding nasepna khat peuhpeuh, innkuan nuntakna dingin nasepna khat peuhpeuh, tu laitak aa na maban nasep’ na khat peuhpeuh hoihtak ginatak aa sep ding pen leitung ah a thupi penpen ahi hi.\nNa nuntak na ah thupi penpen hun in tu laitak hun hi a, nang aa dingin a thupi penpen mite in na kim na pam aa om mite khempeuh hi in, a thupi penpen nasep in tu laitak aa itna taktawh na nasep ahihna mangngilh het kei in. Nang leh nangin khatvei lungngai kik inla tua tawh na nuntakna na mailam a nawk kik thei dingin itna tawh a kizawn hi ni… Lungdam, Khup Lian Thang\nPrevious: Malaysia gamsung ansai te ah gammi tebek anhuanding in kizatsawm\nNext: Pasian in ama limlemel sun in hongbawl\nBrazil ah numeikhat asi kisa in kivuikhial, ni 11 khitciang kitheikikpan\nA 3 veina Numei Seminar (Yangon) Taangkona le sapna\nNgimna kician na nei hiam? ~ Deih Tung


url: =MSS 4: Meileng, Mawtaw le Sabbath - Zomi Adventist Innkuan\nMeileng, Mawtaw le Sabbath\nRosen Nakov, Bulgaria\nKum 10 pha pasalno khat in Adventist biakinn ah a sermon zak masak penpen lamdang sa takin ngai khikhe hi.\nSanta Clause a’ ding laikhak khat laihawm pa in a top khakna thu, thugenpa-in a gen ahi hi. Tua lai pen naupang no khat in, meileng limno khat deih lua ahih manin Santa Clause kiangah a ngetna lai ahi hi. Laihawmpa in tapasal a neih loh hangin tua naupang a’ dingin meileng limno khat leisak dingin khensat hi. Tua naupang no zong letsong angah ciangin nak lungdam mahmah hi.\nNaupang Rosen Nakov in tua tangthu a zak ciangin, amah zong na lungdam mahmah hi. Amah zong meileng limno khat Bulgaria khuapi Sofia a, a inn sung uh ah a ki mawl nadingin a deih sawt mahmah ta hi.\nTua tangthu in a lungsim sukha mahmah a, Sabbath kik ciangin biakinn ah hong paikik leuleu hi. Tua khit teh hong kikhawm zom suaksuak hi. A sawt lo-in tua pawlpi-ah lawm tampi hong nei a, Jesu tawh zong hong ki lawmta ta uh hi.\nHigh school panin a mankhit ciangin, Rosen in tua hun lai-a Communist gamte thukhun bangin galkap tum loh phamawh ahih manin senthuhna hongnei ta hi. Ahi zongin ngaihsutna nam-nih nei hi: Kum nih sung galkaptum zaw ding maw, aihkeh kum nga sung vanthoh khiatna setzungpite ah sem ding, cih ahi hi.\nSabbath tantheih nading vaibuai a vensak nadingin setzung ah sepding a teel zaw hi.\nSofia khuapi sunga, Mammoth truck bawlna setzungpi ah Adventist pawlpi mi 10 bang in sem ahih manin galkap a sep sangin tua lai-ah Rosen in sem nuam zaw hi. Tua setzungah apai leh, i pawlpi mi khat va mu hi. Tua pa-in Truck mawtawte’ sungah engine thuah dingin na zol hi.\nRosen zong truck setzungah sem dingin va apply pah hi.\nManager pa in zong Rosen’ lai-ten teng amuh ciangin, mawtaw tawh kisailam siamna aneihna mu khia pah hi. “Bang hangin mawtaw engine thuah dingin nasep hong siau na hi hiam? Mawtaw koihna ah truck engine te puah lecin hoihzaw ding hi” ci hi.\nTua ciangin Rosen in, Sabbath a off theih ding dong pah buatbuat hi. “Ki ngah ee, nasep pen Monday pan Friday” manager pa’n ci hi. Tua ciangin human resources department ah lai kisam teng bawl dingin Rosen a sawl pah hi. Rosen in ama’ laidal teng Human Resource ah a va lah ciangin, a manager khat in, “Bang dia nang truck engine puahna ah sep sawm na hia?\nMawtaw koihna a engine zuakna saii-ah sem lecin hoih ding ai ve” na ci leuleu hi.\nRosen in setzungah asep masak ni-in, tua engine saii-ah midang 6 in a sep khitna thu theikhia hi. Sun-an nek hun ciangin annekna cafeteria sung-a, anhuan nasem thak khat in, “I uliante lakah akua pen tawh kithei na hia lawm, hong gen dih ve” na ci hi. “Bang na cihnopna ahia, thei kei si’ng ee” Rosen in ci hi. “Hi bang nasep thupi na ngah nadingin ulian khat tawh kithei hi limlim ni teh” a dang khat in na ci leuleu hi.\nTua ciang bekin Rosen in setzung huangpi sungah ama’ sep ahi small engine shop a nasep pen a ki-ut mahmah ahihlam thei pan hi. Tua lai-a sem mi a tul tampite in nasep haksa mahmahte sem banah nin thei mahmah uh hi. Ahih zongin ama’ sepna ahi engine neute bawlna, zuakna saii pen van zaang banah siangtho hi. Rosen seppih te khem peuh in ulian minthangte tawh a kitheih man un tua nasep angah ahi uh hi.\nTua ciangin Rosen in Sabbath tanna tawh Pasian a zahtak manin Pasian in tua bang nasep hoih tawh a pahtawi kik ahihna phawk hi. Annekna khan sungah a lawmte khat in hih thu bekbek dongh den hi. “Na lawm kua a hiam? Na meltheih kua a hiam?” ci-in dongh dongh hi. Rosen in vantunglam kawk to-a, “Ka Lawmpa vantungah om hi” ci hi.\nTua ni-a kipanin, a seppih te khempeuh in, amah Adventist khat ahihna thei uh hi. Mi tampite-in Rosen pen set siampa (expert mechanic) ci-in thei uh hi. Mawtaw koihna ah a sem te’ lakah amah bek Adventist ahi hi.\n“Adventist tampi in tua setzung sungah sem taleh, garage ah kua ma’n sem kha lo uh hi” ci-in thudongte’ kiangah pulak hi.\n“Nam khat in cilengin Pasian in kei tua lai-ah hong deih hi” ci hi.\nTu-in Rosen 48 pha a, ama’ huzapna tawh a seppihte in Jesu koici saan uh cih a theih nai loh hangin, Pasian in geelna kician khat nei hi, cih pen kician tak in um hi.\n“Ka neu lai in Pasian in ka lungsim hong sukha dingin meileng limno tangthu ong zaksak mah bangin, hih mun ah mi khat peuh’ lungsim a sukha dingin Pasian in hong koih ahi hi. A hoih Topa in koi bangin mite’ lungsim sukha thei ding cih thei hi” Rosen in ci hi.\nPrev post ZSS 4: Meikhuk Pan Kumpi Inn-ah\nNext post MSS 4: မီးဖိုတွင်းမှနန်းတော်တွင်းသို့


url: =Moving Ahead of Others - Zomi Community Network - Your Network\nMoving Ahead of Others\nPosted by Lian on July 17, 2010 at 10:30am\nEi mihing ii hih mah bang in Pasian in a bawl na khempeuh lak ah a hoih pen leh a ciim pen ding in ong bawl hi. Tua ai mah bang in, ei te in tua ii tung aa om pa hong piak ciim na leh hoih na te aki sam hun hun in ii zat theih na ding hoih ka sa hi. Mi hing pen paulap om lo cih om lo aa, a hi zong in a paulap pen a mi hing in a uk theih kul hi, apaulap in amah uk hi zaw lo ding hi. Tua hileh, ii nun tak na te sung ah mai nawt in, mai tai in thu hoih te ii mu thei pan ding hi.\nPaulap, ii ki cin loh na te pen ei te in ii ‘zawh sawm’ kul hi. Ii kalsuan na ah, paulap pen ii hep khiat theih ding thu pi khia mahmah aa, gen teh na, pawl khat tepen hamsat na khat pepeuh a tuah ciang in tha nem thei pha deuh , pawl khat te leu leu ciang in apiang tung tawn in tha thak lak na leh a nun tak na sung ah khan tot lawh uh hi. Gual lel te in ham sat na pen kan tann sawm lo in, om san zeu ding hi. Gual zo te in ham sat na te kan tann in, a hoih thu mu thei in a khan lawh hi.\nHamsat na ii tuah ciang, a hoih thu te mu thei in- akul leh mi kiang huh na nget theih na te, apiang sa tung tawn in a hoih ding ahih nak leh nun tak zia te hei theih ding ki sam hi. Tua ciang in, ‘see the options’ cih tawh nung ta thei aa sangkah ii hi zong in bang bang sem ta leng ‘be wise and be efficient’ aa ii nun tak theih ding thu pi mahmah hi. Na ‘professor’ ong gen hi ta leh na ‘employer’ hong gen khem peuh he..hee..ci in lu kun ding hilo aa, ‘abang hiam’ a gen cih theih ding thu pi hi. Nang aa ding phat tuam na te a om leh, na la thei ding aa, na zang thei ding ki sam hi.\nTua teng tawh ong haan thawn ing lungdam!\nComment by moemangsen on July 22, 2010 at 8:23pm\nLawm, nalai atte thupithei mahmahei, practical takin zattheih pahpahding vive himawk ei. Ongzom toto laiou,


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Social Activists and Public Advocates ✖Remove constraint Subject: Social Activists and Public Advocates Subject Landlord and tenant--New York (State) ✖Remove constraint Subject: Landlord and tenant--New York (State) Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002


url: =Music: HEYO NONI Ye HOSTY B – KPAI KPAI (Prod By Teddy Banty) - Khorgist.com\nHome music Music: HEYO NONI Ye HOSTY B – KPAI KPAI (Prod By Teddy Banty)\nMusic: HEYO NONI Ye HOSTY B – KPAI KPAI (Prod By Teddy Banty)\nViews NaijaDemand Ent. March 08, 2018 music,\nFrom the stable of MADT NATION ENTERTAINMENT comes yet another Banger from it most secure 2 LOCAL RAPPERS titled KPAI, The Duo demonstration prevalently known as HEYO NONI YE HOSTY B collaborated with a fine maker from south #TEDDYBANTY Just to make these single a Hit.\nViews By NaijaDemand Ent. at March 08, 2018


url: =Lunggulhna liankhat ~ Dr. James Dongno :: ZOMI DAILY\nLunggulhna liankhat ~ Dr. James Dongno\nposted on 17 October 2016 at 4:24 pm Lomkholna: Dongno, News, Politics, Zomi\nZomi Congress for Democracy, Global Zomi Alliance,Tedim Association, Zomi Youth Association leh ZOMI kipawlna tuamtuam makaite tung lunggulhna lianpi khat kohna: October 17, 2016 To:\n1. Pu Cin Sian Thang, Member of Parliament, Zomi Congress for Democracy (ZCD) Makaipi,\n3. Prof. Dr. C.Thang Za Tuan, Tedim Association Makaipi,\nMRTV channel athak nga ki beklap ding aa company tuamtuamin ong hong ding cih thu ka zak ciangin ei Zomi Program peuhmah hoihtak leh nasia takin i neih zawh nading Zomi kipawlna makaiteng ong kikumin nong vaihawm nading uh lunggulhna lianpi tawh kong thuum nuam hi.( Hih chanel thak nga a kihon beh kei phial leh zong hih veve ding hi hang.)\n1959 pawl aa kipan Radio ah Falampau ( Laizopau) tawh i neih ban ah tu-in MRTV ah i nei leuleu aa lungdam huai mahmah hi.\nAsawt vei nai lo-in MRTV ah Mindat pau-in program ong suak leuleu aa khantohna khat kibehlap hi ci-in i lungdam semsem hi.\nZopau a zang, ei Tedim leh Tonzang gam Cikha khua khung pan Bamboo Camp ciang i pau avekin kibang khin aa, Pasian ong piak thupha lianpi khat ahi hi. Dim, Hualngo, Khuano, Lamzang, Paite, Phaileng, Saizang, Sihzang, Teizang, Vangteh, Zo, i vekpi-in i awkaih tawm ki lamdang bek hi. Tua ahih manin, “kamphen kul lo “ i kici hi.\nChin State sung leh Kawl zaang, Tamu dong, Mandalay leh Zangkong aa om, Khamtungmi khempeuh sung ah mi atampenpen-in azat pau pen Zopau ahi hi. Mimal-in 120,000 val pha hi. India gam ah Zopau a zang 200,000 bang om lai hi. Pau dangte azang mi 50,000 apha om lo ding hi.\nTua bangin mi atampenpenin azat Zopau pen Radio/MRTV program sung ah tuni dong a-om nai loh mawk pen a ki ngaihsun zo lo, alamdang mahmah thu khat ahi hi. Bang hangin tu dong hih bangin i koih mawk hiam? Thuakzawh hatna lian mahmah anei minam khat ihi hi. Mimal atam penpen, Pasianin pilna lam, sum leh pai lam, kumpi nasepna lam, galkap sung ah min leh za, gam makai cih bangin atampen mun tuamtuam ah thupha ong piak ngiat minam hi napi hang, hih i ‘thuakzawh hatna” hangin i khantot nading, i piicin nading ong daal, ong khak hi.\nTudong mah Pasianin ong it, ong kamvak, spoon-fed in i om-aa, ei ngaihsut tawm leh hanciamna zang lo-in i om ngiun:geu ( r : r tonic solfa la awin simin, m : d hi lo) lai ding hiam?, ngaihsut huai kasa hi. Radio khawng TV program sung khawng ah ei pau om takei leh phamawh asa zo nai mahmah lo Zomite-in athak aa i phawk ding deih huai kasa hi. Hih pen athupi mahmah leh alauhuai mahmah thu khat ahi hi.(A lauhuaina thu mundang ah kikum lai ni)\nNgaihsun pha mahmah dih ni. Midangte khat pepeuh pau kibang ei zah pha peuhmah leh Radio, MRTV program ah hun asaupenpen nei hamtang ding uh hi. Ei sang aa a tawmzaw thamtham te’n tun Radio leh MRTV ah program nei ta uh aa, a zum mahmahin, maizumhuai lua ta hang. A mau aa sut ding i hi kei hi. Amau neih hoih isa aa i lungdam pih hi. E’n sawtpi pekin i neih ding kilawm mahmah zaw hi. Hun hoih tampi in ong kheng khin ahih hangin zekai lua nai lo deuh hi. Zekai lai leng aman ding ihi ta hi.\nIh theih lohna hangin i lungsim hangsan zo lo zong hi kawmkawmin ka mu hi. Pawlkhatin a gen uh ciangin, Falam pau mi tampi-in thei pen hi ci-in eilam i ulian masate gen kei mahmahin 1959 kumin ka za ngei hi. Tua ban ah “Falam pau pen Radio sung pan ki paukhia ahih ciangin, mi tampi theih ahi hi” peuh ong kicih ciangin, thei lo i hih manin ahiding peuh i sa hi. A taktakin Chin State sung ah Zopau azang mi atampenpen ahi hi.( mi a tampenpenin Zopau azang uh hi.) Tua ban ah, Kawlzaang-Tamu dong, Mandalay, Yangon khuapi ciang ah zong mi atampenin azat ( Khamtung pau lak ah ) Zopau azang mi atampen hi.\nTua bek tham lo-in Zopau pen, Myamyo Defence College ah Army htauh lan ye, MI -te-in sin ngiat uh hi. Pau tuamtuam a etkaak uh ciangin, Tedimpau baihpen, a zang mitampen, sumbawlna lam ah kizang pen cih amuh uh ciang aa kisin ahi hi.\nSagaing ywathitgyi, Taingyintha Phwenhphiu-ye Theihpan sang ah zong kum 60 val, tuni dong Zopau kisin hi. Hih thute ei nangawnin i thei kim nai kei zen hi. Tua ahih ciangin, Zopau bangzahta-in thupi cih i theih ding thupi hi. A thupitna i gen khia ding hi, i pholaak ding aa tha i la ding hi. Mi dangte gen peuhpeuh hi isa nawn kei ding hi. Hih thute aneen-asi-in ciaptehna om khin zo aa hilai ah gen ding kul nai lo hi.\nTua ahih ciangin, bang ngak lai ding i hi hiam? Kumpi-in Zopau thupi sa aa hih bang sang thupite ah kisin sak zawzen ahih ciangin Radio/MRTV program peuhmah ah Zopau a om loh ding ahi thei lo thu khat ahi hi. Thu phamawh ahi hi.\nTua ahih ciangin Zomite-in nu leh pa-aa kong neih uh ZCD, GZA,TA, ZYA makaipite-in i minam aading athupi mahmah hih thu, tu khawm, maitang kituahin ong kikum peuhmah le uh cin ci-in lunggulhna lianpi leh veina lianpi tawh kong kun hi. No lo adang Zomi makai om lo hi. No nong sep kei uh leh nidang ciangin khangthakte-in ong mawh sak ding uh hi.\nAthu ala ong kanin, siau-in tu mahmahin announcers / news readers ding nungak-tangval navak, atei zong kholin training i kipat ding leh akisam dingte khempeuh nong vaihawm nading uh lunggulhin muanna leh lametna lianpi tawh kong kun hi. Hih lai na ngah uh ciangin na ngaihsutna uh ong thei sak le uhcin ka lung adam mahmah ding hi. Deihsakna takpi tawh, James Suan Za Dong (Sydney, Australia)\nPrevious: Thantlang leh Zu dawn vai ~ Pau Do Lian\nNext: Malaysia Marigold bawngnawi te ki dop huai [Recall Product] ~ ZD\n21 October 2016 at 8:51 am\nna lai at te khempeuh thubun sa ing .TEDIM thu ,tedimpau. ZOMI tangthu. te a kipan ,hoihlahhoih, manlahman ei, kapu honggengen ngei te tawh kibang mahmah.\n18 October 2016 at 8:28 pm\nhi lua mah ei kithawikhiathun ta mah ei guai…aw


url: =USA, Kansas pan Pu Daniel Maungpi in hongnusia :: ZOMI DAILY\nUSA, Kansas pan Pu Daniel Maungpi in hongnusia\nposted on 5 December 2019 at 8:30 pm Lomkholna: Dahpihna, News, ZIUSA, Zomi\nDahpihna lai (Condolence Letter) Zomi Innkuan USA, Inc.\nTedim Leilum aa suak ,Kansas USA gam ateng Pu Daniel Maung Pi in abeisa December 01,2019 in teknatna tawh ongnusia cihthu izaakmanin ZIUSA kipawlna min tawh dahpih na ipulak hi.\nPu Daniel pen Pasian lam hon sak na tawh March, 2014 in USA a tung ahihi. Pu Daniel Pen Zomi te kipawl khopna Zomi Innkuan Kansas City ah member khat leh USA gamsung Zomi akuamapeuh luang kipham nading a akivaihawm ZIUSA Genvai ah onglut thukhun pom ni 01/31/2015 akipan tunidong thukhun pom active member khat ahih manin bylaw thukhun zuiin (100%) Death Benefit $15,000 kipiakhia dinga paakkual $150 man khattawh zong mangpha khakna kinei ding hi.\nPu Daniel tawh anunungpen hunzatkhop ding ong tungding Saturday December 07,2019 10:00am hun-in Highland Park Funeral Home ah Myanmar Christian Church (MCC) makaih na tawh hehnep hunbawlkhopna neihkhit ciangin leisung ah tuhna kineidinghi.\nPu Daniel ong nusiatna hanga adahakap sangam tanau meltheih khuapih beh leh phung akuamakhempeuh hehnemsiampa kha siangtho in ong hehnem ciatta hen la I biak Pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi) ZIUSA Genvai Tanupi\nPrevious: Christmas Sermon: Christmas bawlzia nam 4 ~ Thang Van Lian\nNext: ZAM Thupuak :: 08 Dec 19 (IIMM tetawh kimuhna)\nLeitung Khatna – Gam Thumna Zomite ~ Pu Zokhai\nTulaai Leitung Thuthang Tuamtuam Updates June 18, 2015\nKyaw Thu in “Ramon Magsaysay Award” ngah\nOur Tribute to Dr. Cin Do Kham ~ Zomi Daily Media\nInnkuan pankhia Pa Pasian ~ Khoi Lam Thang


url: =Samuel Masa 26 | Siantongluan.net\nSamuel Masa 26\nSamuel Masa 26 |\nTua ciangin Saul kiang Gibeah-ah Zif mite hong pai uh a, "Jeshimon nisuahna lam Hakhilah mualtungah David bu hilo ahi hiam?" va ci uh hi.\nTua ahih ciangin Saul kithawi-in David a zong dingin Israel mi a kiteel mihing tul thum tawh Zif gamlakah a paisuk hi.\nTua ciangin Saul in Jeshimon nisuahna lam lampi gei-ah a om Hakhilah mualtungah giahphual sat hi. Ahih hangin gamlakah David omlai hi. Amah a delhin gamlakah Saul a hong paina thu a theih ciangin\nDavid in thukan simte sawl a, Saul hong pai taktak ahihna thu a thei hi.\nTua ciangin David dingin Saul in giahphual a satna munah a pai hi. David in Saul galkapmangpa, Ner tapa Abner tawh a lupna mun mu hi. Giahphual laizangah Saul lum a, ama kimkotah a galkapte in phual sat uh hi.\nTua ciangin David in Hit mi Ahimelek leh a nu uh Zeruiah ahi Joab sanggampa Abishai kiangah, "Saul giahphualah kei tawh kua hong paisuk ding na hi uh hiam" a ci hi. Abishai in, "Kei nang tawh kong paisuk ding hi," a ci hi.\nTua ahih ciangin David leh Abishai zanin galkapte kiangah pai uh hi. Giahphual sungah Saul na ihmu a, a lukhung leilakah a teipi na kiphut a, Abner leh galkapte ama kimkotah na lum uh hi.\nTua ciangin Abishai in David kiangah, "Pasian in na galpa tuni-in na khutsungah hong pia ahih ciangin tu-in teipi-in lei tawh khatvei bek hong khawhcipsak in, nihvei khawh ding kisamlo hi," a ci hi.\nAhih hangin David in Abishai kiangah, "Ama tungah siatna bawl kei in; bang hang hiam cih leh Topa sathau nilhpa a su peuhpeuh mawhna pan peng ding sa na hi hiam?" a ci hi.\nDavid in, "Topa a nungta ahih mah bangin Topa in amah vat taktak ding hi; tua ahih kei leh zong a sih hun hong tung ding hi; tua ahih kei leh gal kikapna sungah amah paisukin si ding hi.\nTopa sathau nilhpa tungah ka khut ka ngak ding Topa in kei hong kham hi; ahih hangin tu-in a lukhungah a om a teipi leh a tuithawl la-in paikhia ni," a ci hi.\nTua ahih ciangin David in Saul lukhunga a om a teipi leh a tuithawl a la hi. Tua ciangin amaute paikhia uh hi. Kuamah in mulo hi; zong theilo hi; kuamah khanglo lo hi. Amaute khempeuh ihmu uh hi; bang hang hiam cih leh Topa in amaute ihmut suak mahmah sak hi.\nTua ciangin David a pang khatah pai-in, amaute kikal saupi a kihalin mual dawn a gamla-ah a ding hi.\nDavid in galkapte leh Ner tapa Abner samin, "Abner aw, hong dawnglo ding na hi hiam?" a ci hi. Tua ciangin Abner in dawngin, "Kumpipa a sam kua na hi hiam?" a ci hi.\nDavid in Abner kiangah, "Pasal hilo na hi hiam? Israel-te sungah nang tawh a kibang kua om ahi hiam? Tua ahih leh bang hangin na to kumpipa villo na hi hiam? Bang hang hiam cih leh na to kumpipa a that dingin mi khat hong pai hi.\nHih banga na gamtatna hoihlo hi. Topa a nungta ahih mah bangin a si dingin na kilawm hi; bang hang hiam cih leh Topa sathau nilhpa, na topa na vil kei hi. Tu-in a lukhunga om kumpipa teipi leh a tuithawl koi-ah om ahi hiam, thei in," a ci hi.\nSaul in David aw khenthei a, "Ka tapa David, tu-a a ging nangma aw ahi hiam?" a ci hi. David in, "Ka topa, kumpipa aw, keima aw ahi hi," a ci hi.\nTua ciangin amah in, "Bang hangin ka topa in a nasempa delh ahi hiam? Bang gamta khial ka hi hiam? Ka tungah bang mawhna om ahi hiam?\nTua ahih ciangin tu-in ka to kumpipa in a nasempa thu za in. Keimah a do dingin nang hong toksuahpa pen Topa ahih leh amah in biakna hong sang ta hen; ahih hangin mihing ahih leh amaute in Topa mai-ah samsiatna ngah ta hen. Bang hang hiam cih leh amaute in, Pai in; pasian dangte na sem in, ci-in Topa gamh ka ngahlohna dingin tuni-in kei hong hawlkhia uh hi.\nTua ahih ciangin tu-in Topa omna panin gamdang leitangah kei hong sisak kei in; bang hang hiam cih leh mualtungah vaka a bengpa bangin uili bang lel keimah a that dingin Israel kumpipa nong kuankhia hi," a ci hi.\nTua ciangin Saul in, "Ka gamta khial hi; hong ciahkik in, ka tapa David aw; bang hang hiam cih leh tuni-in kei hong suaktasak na hih manin na tungah siatna kong bawl nawn kei ding hi. Ka hai gamtatkha a, nakpi takin ka khial khin hi," a ci hi.\nTua ciangin David in dawngin, "Hih lai-ah na teipi om hi, kumpipa! Tangvalte khat hong paisak in la hong lasak in.\nTopa in mi khempeuh a thumanna leh a thutakna hangin thaman pia hi; bang hang hiam cih leh Topa in tuni-in ka khutsungah nang hong pia a, keimah in Topa sathau nilhpa a hih dingin ka khutte ka tangkhiasak kei hi.\nEn in, tuni-in nangmah kong suahtaksak mah bangin Topa in zong kei hong suaktasak hen la, haksatna khempeuh panin kei hong honkhia ta hen," a ci hi.\nTua ciangin Saul in David kiangah, "Thupha ngah ta in, ka tapa David! Nangmah in na tampi na sem ding a, tuate na zo ding hi," a ci hi. Tua ahih ciangin David ama lampi-ah pai-in, Saul zong ama omna munah a ciah hi.\nTedim Lai Siangtho / Laibu: Samuel Masa 26


url: =ZIUSA Genvai mithak July khapan kisangkik tading :: ZOMI DAILY\nposted on 17 June 2017 at 11:36 am Lomkholna: News, ZIUSA, Zomi\nDear a zahtakhuai USA gamsung muntuamtuampan ZIUSA Genvai tanupiteng aw, ZIUSA Genvai Tanupi mintawh ong hopih ingh. akuamapeuh cidam leh i nisim mabanciat azomthei tekdingin ong deihbawl ingh. tutung kong taangko ding thu ahihleh ong tungding July 2017 ciangin ZIUSA Genvai pawllutthak kisangkik tadinghi. Pawllutthak cihciangin a lutngeinailo, a lutsa innkuankhat sungpan kum 21 acingkhinte, nausuakthakte, Innkuan zi/pasal kibehlapte cihteng huamhi.\nInnkuan kibehlap te nongpuak uhciang a lutsa Innkuan Lutang, Head of House Hold (HoH) pen i min leh GV number tawh ongpuakkhawm un. ZIUSA Genvai mithak sanna tawh kisai mithak teng sazian leh a sumte July 15, 2017 nima in Thusapi Tg. Kai Lam Thang @ Thangno tungah napuaktek nadingun kong theisak hi. mithakte sazian khak nadingpen genvaithusa@gmail.com pan hidinga sumkhak nadingpen a nuaia bang hiding hi.\nFor/Memo : July kha Genvai Mithak\nBank ah Direct Deposit a bawlnuamte a ding\nNote : Bank ah Direct Deposit a bawl peuhmahin Deposit nabawlna Received tungah na kipawlna min uh naat khitciang maanzaih in genvaithusa@gmail.com ah puak/Report bawl hamtang ding hi. Report na a omlote sum ongkhak nailo in kingaihsun ding hi. Phone SMS leh Viber, Facebook Messenger pana Report te kisimsaklo ding hi.July kha Genvai mithakte sumpiakzahding Deposit (donkhat ai) + Donkholh don 5 ai, anuai bang hiding hi.\n(2). Nupa kop khat, $ 42 (3). Nupa + ta 1, $ 42\n(9). Innkuan Kibehlapna nausuakthak, Zi/Pasal behlapte mimal 1 ciang $ 6\nPa Tual Sawm Lian, Secretary of Genvai, Phone # (716)228-5071 ah kidongthei ding hi. Nongsap laitak kongdawn mankeileh Text Message ongkhak un. Kamanciang kongsamkik ding hi.\nPhone : (716)228-5071)\nPrevious: China ah mopawi bawlma akimawl, akidelhleh monu inntung pan kia in si\nNext: Tedim Myo vs Hakha City 2016 – 2017 Tansawm Aung Etkakna


url: =Pumpi ading tha om annekna :: ZOMI DAILY\nposted on 13 March 2019 at 8:17 pm Lomkholna: Health, News\nA kicing tha om annekna a thupina\nTha om annekna pen cidam nadingin a thupi pen leh a kisam pen a hihi. A cidam mi te in innkuannuam piangsak thei aa nuntakna sungah nuamsa uh hi. Pumpi a’ding a kicing tha om ante a kipia naupangte hoihtak in khang uh hi. Hoihtak cihciangin a pumpi gihna, a sauna te a kumzah tawh kituak cihna a hihi.\nCinatna tuakkha lo zawdeuh uh hi. Sangkahna ah laisiamzaw uh hi. A nuntak sungin sumbawlna ah siamzaw uhaa kumtam nungta zaw thei uh hi. A tate zongh a cidam zaw hi. Tua a hihmanin tha om annekna pen mikhempeuh tawh i kisai hi.\nTha neilo in i pianding a kilawm bang aa i pianlohna pen pumpi a’ding a kicing tha om ante i nekzawhlohna hang hiphadiak hi. Tua thu tawh kizom in cidamlohna, khuakpillohna, nasephoih neihzawhlohna leh sumlut hoih neihlohna te hong piangsak thei hi.\nThaneihlohna a piangsak thei nate\n⦁ Cidamlohna in tha zawngkhalna piangsak thei aa thazawgnkhalna in zongh cinatna piangsak thei hi.\n⦁ A kicing annek lohna, an hoihtak in kipiak lohna leh omdan khawldan leh kimlepam hoihtak puahlohna (siantholohna) te in cinatna hong piangsak thei hi.\n(Hoihtak an kipia lo cihpen annek ding om gega napi naupang an ne theinailo te hoihtak piaklohna a gennopna a hihi. A mau le a mau an a netheilo te an hoihtak in a kipiak keileh an a huah mahmah hangin thazawngkhalna ngah veve ding cihna a hihi.)\nA kicing tha om an a ne zolo te pianzia\nHih tha om ante a kicingin a ne zolo mite pianzia pen innkuansung, khuasung leh mikim in i theih ding thupi mahmah hi.\nNaupangte in a kicing an a nekzawhloh man leh tha om an te a nek zawhloh manin pumpi khanna ah haksatna a tuak lam kimu thei hi. A kumtawh kituak lo in gawnluatna, tun tomluatna te piangthei aa tuate hangin a pumpi uh a khan ding zah in khangzo nawnlo thei uh hi.\nMittawh muhtheihloh thazawngkhalte pianzia tampi om hi. Gentehna: khuakhatlohna, bil khuazakna hoihlohna, kampautheihlohna, lungsim kicinlohna cihbangin mibatlohna tampi om hi.\nTua a hihman in naupangte in nisimin tha om an namkim a nek ding uh kisam hi. A diakdiak in singgah tuamtuam te leh a engmel a nei mehteh mehgah te nek ding kisam hi.\nNaupangte, naupaai te leh tangeknei nupite in pumpi a khangsak an namte (protein), vitamin leh tattuhdat tampi a kihel an namte tampi nek ding thupi mahmah hi. Mikim in a hihleh cidat (iodine) nek ding kisam hi. Thaom an nekna a thupi na\nPrevious: Kum sawtpi nadam nading tulaitak a nathuak phot in\nNext: Zun-iip ki dophuai ~ Hau Lun


url: =Siamsin Medical Trip & Summit, Tauleng nuamtak kizo :: ZOMI DAILY\nSiamsin Medical Trip & Summit, Tauleng nuamtak kizo\nposted on 18 April 2018 at 4:35 pm Lomkholna: News, Siamsin, Zomi\n13-17 April, 2018 :: Kawlgambup Siamsin kipawlna (Universities-Myanmar) in kum sim in a neih den Summit & Medical Trip pen tukum Tonzang gam huam Tauleng khua ah 13-17 April 2018 sung in kibawl thei hi. Kawlgam bup siamsin kipawlna sung ah local 8 om in tua sung pan local 6 kihel thei hi.\nSiamsin mimal 120 kiim kipha in Doctor le Nurse te tawh avek pi 140 bang kipha hi. 2017-18 laisim kum in Gangaw Siamsin te zong kizop na haksat na te hang in local khat in ki ding sak hi. Tu in kawlgam bup siamsin kipawlna pen local 9 kipha ta hi.\nTauleng khua tangthu tomno\nTauleng khua pen 1915 kum in kisat in Pu Cau Lian leh alawmte in sat uh hi. 1940 kum ciang in Pasian thu na tung in 1942 kum ciang khua mial gawlzawh na nei in Pu Cau Lian leh alawmte in sat uh hi. 1940 kum ciang in Pasian thu na tung in 1942 kum ciang khua mial galzawh na nei in tu in Pasian thu theih zawh kum 76 bang pha ta hi.\n1940 kum mah in khuasung nulepa te hanciam na tawh private school khat nei thei hi. 1970 kum ciang in kumpi sang Primary School ngah hi. 1983 kum in vuansuai ( midwife) siamah khat ngah uh hi. 1993 kum in tauleng khua beimang ding galpi khat na tung ngei hi. 2004 kum in ZYA kipawlna naphut uh hi.\nTua kum mah in Tauleng Christian Fellowship (TCF) na phuan khia uh a kum khat in thum veita antang thunget na nei uh hi. 2017 kum in ျပည္သူ႕လႊတ္ေတာ္ Pu Hau Khen in mawtaw lampi hon na neih sak hi. 2010 kum ciang in Zosiam Medical Gospel te na pai thei uh hi.\n2018 kum in Zogam Gospel te’’ zong na pha zo in ZOMUS kipawlna khua ading na koih sak thei uh hi. 2018 kum April kha in Kawlgambup Zomi Siamsin kipawlna te makaih na tawh Summit & Medical trip 13-17 sung ki nei thei hi.\nSingtang buh leh zangbuh zong piang hi. Tu in Thawbat le Coffee cing zong kipan ta uh hi.\nNote: Hih pen khuasung tangthu tom genna pan ciapteh zawhzah kalak ahih manin akim lo zong om kha ding hi. Siamsin Awging\nPrevious: US gamsungah vanlengkhat Engine puakkham in mi 1 si, 7 liam\nNext: Kumthak muakna in Myanmar gambupah thongkia mi 8500 ki khahkhia\nKuala Lumpur khuasung nasepna khatah Crane Boom kia in ahawlpa liam\nZAM Thupuak :: 30 November 2014\nMalaysia huhna tembaw Kawlgam ah luttheih nadingin phalna kipiata ~ ZD


url: =Tulaai Leitung Thuthang Tuamtuam Updates July 2, 2014\n· Hongkong ah Deomcracy diktak ngahtheih nading in July 1,2014 ni khualaai ah lungphona anei mipi telak pan mipi 500 te July 2, 2014 ni in Hongkong palikten mankhia uhhi.\n· America gam Great Britain te khutnuai pan suahtaakna angahni July 4 niciang in America gam North Carolina state leh Florida state te ah Tuipi sungpan ongkipan ding ahi huihpi leh guahpi kithuah in nawkkha ding a lauhuai mahmahding ci in July 2, 2014 ni in mipi tung theihkholh sakna nei uhhi.\n· Iraq gam sung ah khuapi tampitak kumpi khutsung pan alakhia ahi Sunni Muslim thautawi te leh ISIS migilote doding in Iraq gaalkaap te Iran gamte in Gaalvaan leeng SU-25-26 te pawlkhat tawh July 1,2014 in dopih uha, Russia te in zong July 2, 2014 ni in Vanleeng pawlkhat puak uhhi ci in IISS te in July 2, 2014 ni in taankokhia uhhi. US ten bel hih atung agamnih te huhding deihmeello uhhi.\n· Kawlgam sung a khuapi gol nihna ahi Mandalay khuapi sung Lam 81 na kiim tengah Facebook hangtawh., Muslim leh Lutol biakna te kikaal Buaina July 1,2014 ni zanlam in piang a tawlkhat kivat man uh ahihman in mi 5 naakliam mahmah uhhi. Alaai lakkhat ah bangmah atheilo dankhat in Palikte ongpai in miteng khenkham uhhi. Ataktak in amau bawl higige lelding hi. July 2, 2014 ni in lamkiim sai atamzaw kikhakphot a Palik te lamkabom teng dimphot uhhi.\n· North Korea gamte in kiim leh paam toding kipan leuleu uha, July 2, 2014 ni in tai 111 ciang kaaptheihna thaupi tangnih tawh South Korea tawh akikaal uha om tuipi sung kaap leuleu uhhi. Tusung abeisa ni 7 sung in thumvei hihbang in kiim leh paam atoto uh hizen hi. Cikciang vut le vaai ongsuaktammaw lungluut huai mahmah sa ingh.


url: =Tulaai Leitung Thuthang tuamtuam te Updates (Nov 07) :: ZOMI DAILY\nposted on 8 November 2017 at 9:19 am Lomkholna: Khawmpau, News, World\nTuipi tung ah misi kimu\nMediterranean tuipi tung ah Tuailaai Nungaakno kum 14-18 mi 26 asisa in Italy thunei te in November 5,2017 ni in tawmkhia uha, hih misi te peen Libya gam pan Europe gamsung ah gaaitaai ding a apai hiding in ummawh uhhi. Asihna thu uh banghang hiam cihthu kikansaan laitak hi ci in Italy thunei te in November 7,2017 ni in genkhia uhhi.ABC\nSaudi leh Iran kingap mahmah\nSaudi gamsung thaupi tawh November 4,2017 ni in kikaap in Saudi in anabetkhiat peen Iran te thautang hi a nongngap uhhiam kikaapni ci a kiphinna namkhat hi kisukkulding ci in Saudi thuneite in November 7,2017 ni in pulaakkhia uham, Iran in bel komau thautang zong hilo kokaapzong hilo cin nial uhhi.BBC\nTrump in North Korea tawh Sabuai tungkhat ah katukhawmnuamta ci\nUS President Donald Trump zong Asia gam ongtuntaktak leh White House pan agaal otziauiziau ongbangphalo hiam aaw suah ongkikhel lian hi. Nidang in North Korea tawh thukikup peen hunbeisak lel kaapzanding ci a agaal otot peen November 7,2017 ni in South Korea pan North Korea te Sabuai tung ah thudamtawh kikupding in samta hi. Topa in thuavui thautang zang in North Korea tawh ongkihosak kei tapeuh hen cilia hi.BBC\nVietnam Gam misi kibehpa\nVietnam gam tawlam Typhoon huihpi le guahpi in nung Sani ni pan anawkna hang in misi-69 cingto ta a mi-30 mangthang in inn 165000 kisia ci in thunei ten November 7,2017 ni in pulaak khia uhhi.VOA\nMore: Tukumsung Yangon ah meikang 179 vei omkhin, Ks300 Million supna piang\nPresident Trump kileh kik\nPresident Trump leh South Korea President Moon Jae te kithutuahna lahna in North Korea tawh gamgi DMZ apailaitak Khuahunsiatna hang in Air Force One tawh November 7,2017 ni in kileh kik ahihman in khasia mahmah hi. President Moon ahihleh akiimnaai gaalvanleeng tukhinta ci hi.CNN Thang Khawm Pau\nPrevious: Khamtung gam mawtaw lampite\nNext: Na Values! ~ Dimno’ Pa\nYangon YBS mawtaw nungzui numei khatin anik lemsan


url: =ZAM Thupuak :: 19 October 2014 :: ZOMI DAILY\nposted on 18 October 2014 at 9:55 am Lomkholna: News, Newsletter, Refugee, ZAM, Zomi\nKHUADO NOPCI TAK A BAWLZAWH LUNGDAM KOHNA\nTukum Khuado Pawi ihbawlzawh nading in hong vaihawmkhia Malaysia Zomi kipawlna (ZAM) leh Khuado Pawi Committee, sumlehpaai tawh hongpanpih Malaysia gamsung aom Khua kipawlna, Biakna Pawlpi leh mimal khempeuh…\nZomi Idol, Zolia & Zotaang te vaihawmzawhna ding in akisam sumlehpaai hongsik: U Kaino & U Man Mang te innkuan (New Eden Services Company Limited), U Philip Mawng (Taungzalat) te innkuan, Pa Tha Piang te innkuan, Aungnandaw te innkuan, Pa Pau & Nu Cing te innkuan, Pa Gin Go Mang (Zolimtui Ansai, Klang) te innkuan, John Mungpi te innkuan…\nPawlpi khat le khat kilawmtat nading in ihneih tukpeng kidemna Zomi League ah hong kihel Pawlpi khempeuh tung leh akimawl mimalkim tungah…\nZomi League ah agualzote pahtawina Cup hongsik Sia Thang Za Nial (Nialpi) te innkuan…\nTukpeng kimawlte a khatna leh a nihna Medal hoih mahmah hong piaksak Pa Pau Khat Suan (Singapore) te innkuan…\nZomi Innkuan Singapore pan Pu Hang Khan Lian & Dr. Hau Za Cin, Eric Tuang leh India pan Sia Mungbawi leh gamtuamtuam pan hongkihel khempeuh…\nZomi Idol leh Zolia & Zotaang vai ah Judge hong sepsak Mr. John Tan, Mr. Michael Masterson, Ms. Stephanie Van Driesen, Ms. Sharmaine Van Driesen, Sianu Deih Mang, Lengtong Pauno, Pa Suanno, Vai, Sianu Niang Suum te leh Sound System hong letsak Tungpi, Chit Khai leh Cinpi te tungah…\nZomi Idol a kihel khangthak lasiam mimal 49 teng leh Zolia 11 & Zotaang 20 a kihel khempeuh te tungah…\nZomi Idol Top 20 kidemna ding biakinn hong saapsak Sunway Youth Fellowship te tungah…\nZomi Idol Top 10 kidem nading Methodist College Chapel hong kawm KLIFF Pastor Michael Moey tungah…\nMipi hongdawn/hongmuaksak ZEC sang-naupangte tungah…\nBanner Design hoih mahmah hong bawlsak ZAM Palaai lui Mungpi (Paukxi) tungah…\nAwmsuan Badge hongbawlsak Kimpu (Zion) tungah…\nLasakna tawh hongkihel khempeuh…\nVideo record hoihtak hong neihsak Zomi Daily leh CS Sangpi te tungah…\nPhoto (maan) hoihtak hong zaihsak Khampu (Haleluijah Media) tungah…\nLeitung mun tuamtuam pan sim theih dingin a laitawh hong gelh sak Sia Hau Thang tungah…\nKhuado hongsim khualpan, tualpan Zomi akua mapeuh tungah ih minam na itna, na thupit sakna uh leh Khuado nong sim tangtangna hangun lungdam mahmah ungh. Khuado Committee\nKHUADO PAWI THU NUNGKAL A AZOM…\n4. KHEEKLEH NI\nHih ni pen Khuado ni nihna ‘Khelleh Ni’ kici hi. Hih ni in khuai tawh ai kisanin, nitaakin annkuang sa kuang ki-uumkhawm leuleu hi.\nZingsang khuavak tuungin khuailate khuaibu tawh inn lam zuanin ciah uh a, khuasungah lut suak loin khua mualah kinga-in khuaibu pen taangpi taangta muh theih dingin singkung tungah koih uh hi. Khua muala khuailate neek ding dawn ding khawsung pan nungakte in annphel tunsa leh zu va puak uh a, Khuailate in khua mualah khuazaangpi kim ngakna in la tuamtuam- khuai la, mualbawl la, khua mualpi late sa-in lamlam uh hi. Khuazaangpi a tun kim khit ciangin zu kitulh, ann kibaakin nuamsa mahmah uh hi. Tua khit ciangin Tualteekpa in khuaibu sangin khuasung lutpih uh hi.\n4.1 Khuai Tawh Aisanna:a tun ciangin khuaitawipa mah masa in khuaibu pen Tual biakna mun lam manawhin kipaipih leuleu hi. Tua munah a na ngak upate in, “Sanno na hih leh na kik in, miim leh sawmtaang na hih leh hong lut in,” ci-in na kal’ uh a, tua leh khuaitawipa in, “Sanpi, sanno hi keng; miim leh sawmtaang hi’ng” ci-in tua banga thumvei a kikalh a kidawn khit uh ciangin lutsak pan uh hi. (Sanpi, sanno cih pen natpi, natneu cihna hi). Tual a lut khit uh ciangin vial khat kiimkotin hih bangin khuai la sa uh hi:\nNgaltun e, ngalthen a, khuai aw e,\nKa lo paama khuai aw e, sim ngalthen, zo ngal then,\n(B) Nang in kum khua na theia kong dong e,\nNingzu a ken dong, aisaa ken dong.\nTua khit ciangin khuaibu pen tualsuang tunga a kiciing mawngkung tungah koih uh hi. Khuaibu tungah khualu lam, khuataw lam giitin ciaptehna kibawl a, khuainote paan honsa in koih uh hi. Tua khuaibu pen numei naupang leh nupi naupaaite et kiphal lo hi. Nitaak lam ciangin Upate in khuaibu veel uh a, khuaibu sunga khuainote in a a khuhna a paan a na lam kik uh leh miimbeem taang beem a lamlam hi, ci uhin kum kik ciangin ann kihau ding hi, ci-in ngaihsun uh hi. Khuaino a si peuh a na om leh kum kik sungah a si a mang om ding hi hang, ci-in khuazaangmite mabaan ding hilhkholhna in ngaihsun uh hi. Upate in khuaibu pen sia leh pha leh, mipi lungnop theihna dingin “Khuai Hoih Hi” ci-in pulak pong uh hi.\nAnn haute in geelzu a kici pen a beel a beel hong pua-in kiluup zihziah hi. Hih zu pen mai kum cianga ann hauh na’ng phuisamsakna ahih manin a hau nuam peuhpeuhin zu guansa in hong tawi uh hi. Tualteekpa in zu teepin khua lam nga-in phih kawikawi hi. Tua khit ciangin zu pen taangpi taangta in teep thei pan hi. Khuangtumpa in mipite cim dong laampih, la a oihpih khit ciangin mipite a inn ciat ah ann ne ding kikhen uh hi.\n4.2 Geelzu: Geelzu pen taang sawm nih zu ahi hi. Khanglui hun lai-in ann khempeuh lak panin taang a minthangsak pen uh hi. Tuuk tun ciangin tangvalte in mi ann neih zah ciamteh uh a, khuado cianga neek dingin taang sawmnih nei ciang peuhmah geelzu luup dingin gaam pah uh hi. Taang sawmnih a nei lote zong peng(h) thei tuan loin, tangvalte’n lawh hoih bek khat bawlin, khawtaw panin dong to uh hi. Hun khat khit ciangin taang sawmnih a nei zo haksa ahih manin vaimiim sawmli a nei ciang zong geelzu kiluupsak hi.\n5. KHUAISAAKTAN NI\nKhuado a ni thumna hi in, ‘Khuaisaak Tan Ni’ a hih kei leh ‘Khuai-aih Ni’ zong kici hi. Hih ni kuamah a pua pial thei loin a sawm ciat uhah om khipkhep uh hi. Khuai pen vok tawh ahi zongin, kel tawh ahi zongin, ak tawh ahi zongin ki-ai thei hi. Kel tawh khuai a aite pen a sih khit uh ciangin a luang bawm ding thote khuai in hung hi ci-in ngaihsun uh ahih manin kel tawh khuai aih ding thupi ngaihsut mahmah uh hi. Nitaak lam ciangin nungak leh tangval lamtual mahah kisutuahin geelzu luupin, la sa in, lam lialiai leuleu uh hi. Hih ni in zong a sawm ciat uhah khuai-aihna sa kuang ann kuang uumkhawmin gualnuam mahmah uh hi.\n6. ASIAN NI\nKhuado tawpna ni pen ‘A Sian Ni’ kici hi. Mi khempeuh a utna tekah kihawh kiciah thei hi. Geelzu mah zeekcing zo pen ahih manin mipite lamtual mahah kisutuah kik uh a, gualnop nunung pen ni ci-in la sasa-in, lamlamin khat leh khat ki-aamin nuamsa mahmah uh hi. A beisa ni nih ni thum sunga gamtat gualnopzia teng lungsim sungah thaam denin nungak leh tangval lawm kitop, lawm kingaih neihkhiatna pawi bang suak a, aam mahmah uh ahih manin zu leh sa kicinna-ah zanhak kha lai zong om thei hi. Gualnuamin nuam kisa mahmah ta leh zu lah peeng ta, laamlaamna, la oihoihna, tanuk tatsuk tattohnate hangin ci leh sa lah gim ta ahih manin aam laipi mah innlam zuan tekin, Khuado pawi kikhinsan ta hi. Nungak leh tangval bek tham loh, mi kim adingin khuado pen kum khat tawntunga gualnop pen hun ahih manin khuado kaal ding kingaklah thei mahmah hi.\nZomite Kumlui leh Kumthak Khenna, kum khat sung tawntung i sep i bawlnate-ah thupha hong guan i biak Pasian kiangah lungdam kohna, mailam ading Thupha ngetna, Siatna hong tun thei Dawi leh Kaute tawh i kipelh na’ng leh eimah-mahah i hoih lohnate tek pana i kisiansuahna ding hun thupi ‘Khuado Pawi’ bawl pen Khristian ngeina leh Pasian deihna tawh kikingkalh lawmlawm lo cih i phawk thak ding deih huai mahmah hi.\nKhangthakte in Khuado pawi i zat ciangin, i pu i pate in i khanglui hun lai leh i ngeina tawh kituaka a zat danun kizang thei nawn lo hi. I theih ding thupi-a ka ngaihsut pen Khuado Pawi i zat ciangin Khuado Pawi a khiatna leh a deihna ngaihsunin, tua leh i khristian biakna leh tuhun tawh kituakin leh i omna mun tek tawh kituakin i zat ding kisam sa ing. Tuhun ciangin Zomite leitung mun tuamtuamah ki-om ta a, ‘Ngeina kician neite –Minam kician’ a hih mah bangin i omna tekah i pawite khahsuah loin keemcing in, Zuunin, i thupi bawl ding kisam hi.\n1. Ciimnuai Magazine 1994, Yangon\n2. Guite Khang Thu, Kalemyo, 1986\n3. Khanglui Ngeina, Aizawl, 1999.\n4. Zolai Simbu Kum Sawmgiat Cinna, Lamka, 1993.\n5. Zolai Sim Bu (Class IV ), Tedim, 1997.\nTusung Palaai te buaipih diak teng\nPiang Kap Lang (Zozang) Jinjang lockup ah ki buaipih.\nHung Lian Cing (Thangnuai), Pum Sian Mung leh Thawn Khaw Zam Kajang thongah ki buaihpih.\nTg.Sawm Tuang (Phaiza) GHKL ah kibuaipih hi.\nTg. Thang Sian Kap (Zampi) IAD ah ki buaipih.\nPa Dal muan (Kawlpi) Sungai Buloh zatopi ah ki buaipih.\nThawn Khen Mang (Lailo) Sungai Buloh thongah Oct. 10 ni-in ki buaipih.\nThang Ko Sian (Lailo) Bukit Jalil camp ah Oct. 6 ni-in ki buaipih.\nThang Ngaih Mung (Zonuamzang) Bukit Jalil camp ah Oct. 5 ni-in ki buaipih.\nThawn Khan Sut (Lailo) Semenyih camp ahOct. 16 ni-in ki buaipih.\nDonnu (Taakkhawl), Cing Sian Hau (Heilei) Oct. 7 ni-in IAD ah ki buaipih.\nLam Za Cin (Laaitui) Oct. 7 ni-in UKM zatopi ah ki buaipih.\nLam Mang (Thalmual) Oct. 9 ni-in Tzuchi ah ki buaipih.\nCing Za Dim (Thalmual) Oct. 17 ni-in Tzuchi leh Ampang zato ah ki buaipih.\nCin Lam Thang (Valvum) HKL zato ah ki buaipih.\nKai Lam Mung (Tuitawh) Tzu Chi zato ah ki buaipih.\nUNHCR-OPI ah Zomi thongkia Bikit Jalil ah mi 22, Langkap ah mi 15, Melaka ah mi 5, Semenyih ah mi 21, Lenggeng ah mi 6, KLIA ah mi 3, Tanah Merah ah mi 2 Oct. 14 ni-in ki report sak thei.\nAbeisa palaaite buaipih Zomi pawl khat Bukit Jalil thongpan Oct. 16 ni-in hong suakta thei ahih manin ki lungdampih mahmah hi.\nUNHCR-CDU tawh khasim kimuh khopna\nOct. 16, 2014 ni-in-CDU vaihawmna tawh UNHCR Conference hall ah UNHCR-IAD cidamna lam vaisai pawl tawh amau nasep teng pulak khiatna leh mailam kalsuan zia dingkhutnuai a refugee makaite kiang genna hong neihi.\nMalaysia gam ah UNHCR te nasep a kipatcil na pen Combodia refugee te hia, Terengganu ah 1975 kum a hihi.\nUNHCR te nasep a thuguipi thum in anuai a bang a hihi.\nRefugee te a pianna gamah puakkik theih nang.\nA belhna gammi te lakah suakta tak a nuntak khuasak theih nang.\nA tunga tegel tawh ahi theilo teng gamthumna lentheih nang cihte a hihi.\nTukum 2014 August khatawp dong refugee a ki ciamteh pen 14900 a phakna sungah Kawlgam mi te bekbek pen 137790 kipha ta a, a dangte a hih leh Sri Lanka, Somalia, Iraq leh Afghanistan te pan a hi uh hi.\nThe Third International Human Rights and Peace & Conflict in Southeast Asia Conference ah Zomi te\nOctober 16, 2014 ni-in Swiss Garden Hotel ah “The Third International Human Rights and Peace & Conflict in Southeast Asia Conference” ah ZAM panin palaai te zong kihel thei hi.\nDr. Lisa Hartley leh Dr. Caroline Fleay tawh holimna\nOctober 16, 2014 ni-in HEI zumpi ah Australia gam panin Malaysia sunga Community makaite tawh holimna a nei khawm ngiat dingin UNHCR ah thunei Dr. Lisa Hartley Dr. Caroline Fleaypai uh hi. Amau tawh HEI zumah holimna kinei hi.\nDr. Lisa Hartley pen CHRE ah Lecturer a sep laitak hi. Asylum-seekers te hitaleh Refugees te hitaleh a mau thuak haksatna, deidan tuam nei a kideih sakna leh minam tawh kisai a kihuatna om theite nasia takin a kan laitak ahihi. Refugee te dinmun leh community sunga om mipite lungsim puakzia tawh kisai laibu hon khat zong bawl khin hi. Lisa in ama lunglutna tawh kizuiin Refugee te tawh na sem khawm a, Asylum-seekers te tangin kum bangzah hiam khat Sitni sepsak khin hi. Tudong mah in Australia gam sunga mi kimatna mun tuamtuamte veh in vaan den lai hi.\nDr. Caroline Fleay zong CHRE ah Senior Lecturer khat ahihi. Australia gama om Asylum-seekers te thu leh Human Rights tawh kisai laibu honkhat bawl khin hi. Asylum-seekers te phattuamna ding na asep zawh kum sawm val khin ta hi. Tua banah Western Australia a mat leh hen tuakte kikoihna munte ah tuni dong mah nisim phial in hawh den vaan den lai hi.\nHih holimna sung a kihel kipawlna makai teng khempeuh zong pahtawina letmat hongpia uh hi.\nZolia & Zotaang Malaysia kihel teng\nZolia Malaysia 2014\nsCing Lam Lian sVung Sian Nem\nsVung San Cing sDim Za Niang\nsDon Lam Vung sCing Gawh Mang\nsCing Sian Deih Muang sDim Siam Ngai\nsZam Lam Dim sCiin Gah Ngai\nsCing Muan Lun\nZotaang Malaysia 2014\nsPau Sian Mung sCin Khawh Thawn Mang\nsMung Suan Tuang sHau Lian Mang\nsThang Langh Siing sMung Sian Muang\nsPau Sian Khai sMung Tul Tuang\nsZam Mun Thang sGo Sian Muang\nsZam Muan Lian sKhan Suan Mang\nsNang Sian Muan sTung Sian Muan Tuang\nsKim Khan Khai sZam Sian Mang\nsMark Khualpi sKC Thawngno\nsKapno sHau Deih Khual\nZolia & Zotaang pahtawina ngah teng\nZolia Malaysia 2014 : Vung San Cing\nZolia 1st runner up Malaysia : Zam Lam Dim\nZolia 2nd runner up Malaysia : Don Lam Vung\nZotaang Malaysia 2014 : Hau Lian Mang\nZotaang 1st runner up Malaysia : Tung Sian Muan Tuang\nZotaang 2nd runner up Malaysia : Khan Suan Mang\nPeople Choice Award ngah teng\nZolia People Choice Award : Zam Lam Dim\nZotaang People Choice Award : Cin Khawh Thawn Mang\nZomi Idol pahtawina ngah teng\nZomi Idol Malaysia 2014 : Suan Ki Thang\nZomi Idol a 2 na Malaysia 2014 : Nang Sian Cin\nZomi Idol a 3 na Malaysia 2014 : Suum Ngaih Muan\nZomi League pahtawina ngah teng\nChampion : Zomi Adventist Church (ZAC)\nAnihna : Zomi Catholic Community Malaysia (ZCCM-St. Francis)\nAthumna : Myanmar Mission Church (MMC)\nAlina : Christ Mission Fellowship (CMF)\nPa Kam Thian Suan (Limkhai) pen October 7 ni-in Mantin pan KL ciah inn hong tunglo in thu kizakna bangmah omlo ahih manin a mukha na om leh a sanggampa Nang Lam Mung 011 1224 4789 tungah hehpihna tawh hong zasak un.\nZAM zumpi pan dahpihna\nTuipi khuami,Pa Lian Sian Muang (Kum 36) ZAM-17450cisa natna tawh Klang zatopi panin hong nusia hi. Oct. 13, 2014 ni-in Klang RC biakinnpi ah lungkim huaitak in thungetna hunte a kineih khitciangin Klang Meru Christian hanmual ah lungkim huaitak in kivui thei hi. Sanggam pa pen ZSM lut Zomi khat ahih bangmah in vai khempeuh zumpi panin kibuai pih hi. Tuaban ah ZAM member lut ahihna tawh ki zui-in ZAM thukhun ombangin sanggam pa mangpha khakna RM500.00 tawh ZAM zumpi panin mangpha khakna zong kinei beh thei hi. Adah akap khempeuh tawh akibangin Malaysia Zomi Kipawlna (ZAM) panin ih dah khawm hi. Topa’n hehnepna hong tungkim tahen.\nSunway Immanuel Pawlpi pan Crusade sapna\n“Tua thambelpite sungah tui adim in koih un.”\nSpeaker : Rev. Dr. Kam Cin Hau\nAni : Oct. 23-26, 2014.s\nAhun : 8pm-12am\nAmun : Praise Emmanuel Biakinn\nNo.17-1, Jalan PJS 8/10,\nDantaran Mentari, Bandar Sunway, 46150,Jaya, Malaysia.\nHa bawlnuamte ading Ha bawl theihna\nHa suan nuam, Ha phop nuam, Ha bot nuam, Ha sawpsiang nuam, Ha bawlnuam te khempeuh in Ha Siavuan Sia Kai tawh na kizom un.\nPh. 011 2763 6516\nMopawi nongsim uh lungdam\nKa mopawi uh hong uap Pawlpi mi, u leh nau, lawm leh gual akua mapeuh lungdam mahmah ungh.\nJoseph Tuangpu & Lucy Ciacing\nZomi Christian Ministers Council (ZCMC) in ZAM nasepna te thapiakna in RM100 hongpia ahih manin ki lungdam mahmah hi.\nGamsung gampua leitung muntuamtuam pan ZAM nasepna te tha napiak nopleh lungdam takin hong kisang ding hi.\nPrevious: Tulaai Leitung Thuthang Tuamtuam Updates October 17, 2014\nNext: Kampau khiatsa kivalhkik thei lo ~ Khat Thang\nKawlgam ah ngongtatding in apaisawm IS tekhat Malaysia ah kiman ~ ZD\nMexican Nungak melhoih Demi Lovato\nGamdang ah Sumzonna le Khantohna ~ Pau Sian Lian\nZAM min laihkul keimah ei ~ Tg. Kham\nUS gamsung khualzinna pawlkhat – 65\nAlauhuai “Stroke” natna leh theihding pawlkhat\nKanu hangin kapa ka zahtak hi ~ Lian Tuang\nChin State Sung a om minam Party te


url: =ZO CULTURAL-cum-LITERATURE SOCIETY INDIA: TEDIM KAM\nZomite Zo leitang tungah Khristian I suah zawh kum 100 a cing hita hi. Khristian biakna in kum 100 sungin Zomite aniam mah mah mihinzia pan hong khaisang-a, a sangpente tawh hong kikhawlsak thei hi. Zomite I zia I tong, I ngeina, I khuasakziapawlkhat kinusia, pawlkhat kibehlap-in pawl khat kikemcing hi. Tuate sungah Zokam leh Zolai pen Khristian biakna in hong kepsak hong khansuah sakin hong zunsak hi. Tua a hih manin Zomi Khristian kum 100 mualsuang ah hih thu a ngaihsut taak mah mah ahi hi. Zomi bup kampau thu tangzai mahmah ahih manin"Tedim kam" ci-in neuseek sukin a nuai-a thulute tawh kikum leeng:\n· 1. Tedim kam khanggui sutna\n· 2. "Tedim Kam" cih min i ngahna\n· 3. Tedim kam "Taangkam" a suahna\n· 4. Tedimkam kantelna\n· 5. Tedim kam nungta i cingam diam?\n· 6. Mailam ah i Tedim kam\n· North-eastern india Group\n· Kuki Chin Naga\n· Kuki Chin\n· Northern Chin\n· 1904: George A. Grierson: " Linguist Survey of India"\n· 1925: L.B.naylor: "A practical handbook of Chin Languages (Siyin dialect)"\n· 1965: Eugene J.A. Henderson: Tiddim Chin: A descriptive analysis of Two texts"\n· 1965: Ono Toro: "The Reconstruction of Proto Kuki Chin: Initial Consonants"\n· 1979: David B. Solnit: "Proto Tibeto Burma in Tiddim and Lushai"\n· 1989: Peri Bhaskararao: "The process of Chimming in Tiddim Chin"\n· 1996: Peri Bhaskararao: "Computerized lexical database of Tiddim Chin and Lushai"\n· 1998: Weera Ostapirat: Tiddim Chin tones in historical perspective".\nNam citawmte ihih hangin i kampau mangthang ngei nawn lo ding hi. Ahi zongin a khanton henhan ding lamet om lo hi. Kumpi ki-ukzia kikhello-in, tulai khuahun mah tawh maban i zopzop lai leh kawlkam in gam hong kekek dinga Tedim kam in sangkil kan zo nawnlo semsem ding hi, I theihloh kalin thozo nawnlo in, i phawk khak ciangin zekai lua ding hi. Khuahun hong kihei-in Kawlgam Vaigam-a om Zomite in gam lenam a ding vaihawmkhop hun hong tun leh lah Mizo kam hong innteek mahmah dinga, khangnote in sin-in mun khenpeuhah kipau ding hi. I Tedim pau bel khanglo kiamlo, si lah nungta-in omthei ding hi.\nSource: Posted on Friday, 28 October 2011 10:04\nLabels: Tedim Kam


url: =ZO CULTURAL-cum-LITERATURE SOCIETY INDIA: Phuolva'n a tongsuo kheel ngai sih\nPhuolva'n a tongsuo kheel ngai sih\nPasien tungpa'n nopna eite tungah ang om ta heh.Mihing in pasien i bawl sih a,zong i bawlthei sih hi. Ei man Pasien bawltheilei iPasien pen Pasien hilo dinga,eima pen i bawl pasien ii Pasien ii dinghi.Tuo ei piengsah Pasien pen ma, biekha paaikha ihi man in ama aadingma-a eipiengsah i Pasien'min thang ta heh.Tuoziehin i kamham pensangpen Pasien bieh na-a a kizangh kam hampha khat ahi hi. Kam eipiein mi hina cingtaa-a ei siem pasien hangin i lungdam hi.Pasienin kameipiehna pen i zah ding a aci hi-a,i zahngamlo dinga, a ci hilohi.Kamham i neipen Pasien thupha lienkhat hi-a a aangtan huoi nakhatahi hi.Pasien bawl nate nah hoi mama (Indeed it was very good,NKJV) hici'n leh Pasien in gen hi.(Piencil/Siemcil.1:31)I kamzah pen Pasien'npiensah ahoite sungah khat ahi hi.Tuozieh in Pasien hangin i om hi.Eima le i kiim i paam a om i sanggamte i et ciengin etlawm mamakasa hi.Azieh pen unau sanggamte ihi ua,unau sanggam ma bangin iomzieh ahi hi.Tammi pen Pasien ei pieh i etlawmna i suhsietlo zieh ahihi.I zah i kamham ciet tawh i etlawm ciet hi.Paawlkhatte'n tammietlawmna phawh khalo in etlawm zonai sih vei aw,ci'n lungkim lo hi.Tuoa lungkim zolo na pen thuvalkaai ang suoh hi.\nTuo a lungkim zolo na unzuumna le thangpaina ah amau te tun to hi.Tuo te Pasien ei pieh hinasungah a mau le ama u saltang in kol kibulhte ahi uhi.Tuo te in Pasienhoisah nate khatvei a etkia ding uh ka hanthawn hi.Kamham pen thupi hi. Tuo ziehin tanglai kumpi thahat te'nmizawthaw na dingin galvan in na zangh uh hi.Nebuchadnezzar in Danielle a lawmte Chaldean kamham le biena ah amang cip dingin na geelngaihi.(Dan.1) Alexander(B.C356-323),Greek kumpipa'n Greekkam penLeitungah a kizel ding na hanciem hi.Tawm khat ka dana khat a om hi.Khat le khat kamham kitel gehguhpen Minam akuon a kisim mawna,hamkhat le khat kithupi simlo na-in thuhoi hilo hi,ci'n ka mu hi.\nPawlkhatte'n Tedimham pen kitel pen hi cihi. Tampe'n a kuociik a etna ah man a, a zaipi a etna ah manlohi.Kalkhat kalni suonna ciengah maan a a saupi kalsuonna ah maan zotahtah lo hi.Munkhat a i ten tonpi i sanggam Falam le Hakha cite tawhi kiho ciengle Kawlkam zah ang kul a,hina ki bang a i kingaisutpi Manipur le Naga land lamte tawh i kiho cieng Mangkam ma zah angkul hi.Tamin bang lah ahiei ci le kamham in gamgi nei-in bangcieng ah zaikuociik ci lah hi.Pasien hangin i lungdam hi.\nTedim gam le Tonzaang gam a om minamzosie, Manipur lama Kuki/Thada cite i ham i kitel ceit hi.Ka khuo ah UNDP huna nga in,khaici vai tawh kisai ah makai(representative) in kapang hi. khatvei khaici UNDP zum a la dingin ka kuon hi.Tuonah Tedimkumpi bank gei ah Thuklai hausapa(galkap lui santhum) zong vaikhat matawh na to kamu hi.Tuonah ka kiho uh a,thutampi ka gen uh hi.Aman zonga Sizaangkam ma zanghin ke'n zong ka Zokam ma zanghin ka kiteltuoh lelmama uh hi.\nAtawpna ah ka kikhen dingun ka genin:Pa, ke'n natapzaang(hearth) le na innsunga na zah na kam kang telpieh, nang zongka tapzaang a kazah le ka innsunga kazah ka kamham ei telpiehcin,midang hi vawtlo ihi na kilangh hi,ka ci hi.Ama zong a lu loklokta hi.Ama tuo banga ka hopina pen kanai bawlna ahi hi.Tuoziehin ihamkitel gehguh pen mikhat a maham tawh i hopi pen i gelta bawlna hizawhi.\nPuzonet sungah "Tedim pau zangh tek ni, pumkhat i suahthei na'ngin" ci mikhat lai at ka simngai hi.Eite Jesu sung leh itna sungahpumkhat ahi sa i hibo hi.Kamham ah zong kitelpieh ciet ihi ziehinpumkhat a hisa ihi hi.Ama'n tamthu theilo hi.Hamtampi i nei cietna ini kamzah ciet a picing suoh zah zo beh hi.Tuo ahiziehin i hamcietkisimmaw pieh ding hilo zaw in thupi hi, ci i phawh ding ka deihi.Teizaang,Tedim,Sizaang,Thado le Zo, eima ham ciet puo in paallunsah vai.Ei adingin i hamphatna khatah kamkitel pen/ taangpizahkam(common language) om tuonlo hi, i hamciet pen i kitel piehciet mamalel hi.I kamzah ciet pen thupi ciet hi. Banghang ei cile i nei ihi-nale i ngaina ciettawh kizom hi.Tuoziehin ihi-na, Pasien bawlsa ahlungkimin i thupi sah ding thupi kasa hi.Na kam tuo pasien ang pieh,mi'n ang simmaw pieh nanleh zumpi si'n.Nangma bawl kamham a zangh nahisih a,Pasien'n bawl kamham a zangh nahi bo hi.\nZo nahi pen Pasien hanghibo,nang ngap thu hi sih.Pasien i it leh i hi-na a bawl ama ahiziehin ama i thupi sah na in ama eibawlna thupi sahbo vai.TuoziehinRick Warren in: Na minam le gamkhat ii mi na hinate sekholna omlo apieng hilo hi.(Rick Warren,The Purpose Driven Life,p.23)Pasien in a piensah sa na zosiete ngimna tawh piengsah hi.Amandeina nei in,kisam sa hi.Ama aadingin manpha eisa Pasien hi.Tuo thutehangin minam khat hina teng ei pie hi.Pasien tungah lungdam in omcietvai ei.Tambanga minam khata eisiem pasien'amin thangta heh.I kam tawh imite'hlamit i honzo na ding lungtup in nei vai.Pasien in nang a deinaaadingin kisamh angsa hi.Jesu'itna sung le note itna sungah\nTopa phasah na a omleh hun nga cieng (C) na angzom vang. Lungdam.\nPosted by Author/Writer : Linguist list: http://www.sfs.uni-tuebingen.de/linguist/people/personal/get-personal-page1T.html at 3:36 AM\nLabels: zokam leh zoham


url: =Malaysia Zomi Khuado 2014 Ka Siimna (1) ~ Hau Za Cin :: ZOMI DAILY\nposted on 18 October 2014 at 5:28 pm Lomkholna: Article, Hauzacin, Khuado\nZomi Association of Malaysia (ZAM) makaipa Sia Hau Khai in tukum Zomi Nam Ni ka hawh lai pek pan ‘Tukum Khuado zong hong siim phei kik un maw’ ciin hong vaikhak khin ahih manin kumbul pek pan ka lungsim ah Malaysia ah Zomi Khuado siim ding cih ka koihsa khat ahi hi. Kumlui lamin Zomi lasiam Lengtong Go Lian leh Zomi engineer Pa Pau Khat Suan te in uap ngei uh a, Singapore pan Zomi Innkuan Singapore (ZIS) makaipi kum tampi a sem Pa Hang Khan Lian in zong va uap zel hi. Nuamlo hileh mi hihteng in va uap hetlo ding cih thei ka hih manin kei zong tukum va kihel limlim ding ciin ka lungsim ah khentatna khat ka neih kholhsa ahi hi.\nZomi te kum hong paipai in tukum zong kumlang bang a pai khit ciangin upmawh leh lametsa mah bangin ZAM panin ZOMI KHUADO a bawl ding thu uh leh a siim thei peuhmah a siim dingin a sapna uh zong ka mu kha hi. Keimah mimal mahmah in zong hong deihsakna uh kamsiam ngah kha ka hih manin ka hih theih leh pai ding ciin ka hanciam tentan hi. Ahi zongin vaite hong lem thei ding maw lem theilo ding cih pen kei khut ah omlo mawk hi. October kha hong det ciangin kei zong ka zinkhiat theih ding leh theihloh ding ka seppihte kiangah ka gen leh a sawtna ciang hong lem bilbel a, lawmte tawh themkhat kibelhei in, ki-awnghu tuah in tua bangin a pai thei dingin ka kilemta hi.\nPaipih dingin Zinmang dinga kiseh Pa Hang Khan Lian tawh ka kithuzak uh hang amah sun lamin pai thei a, kei zan hun beka zinkhia thei ding kahih manin ka kiton thei kei uh hi. Ahi zongin Zomi lasiam khat ahi Eric Suan Za Tuang tawh a ton thei dingin hong lem liamliam a, Zomi Geologist tawh ka ton ding ka kisak pen Zomi Engineer khat tawh a ton thei ka suakzaw hi. Tua bek hilo in Eric Tuang te khuapih Zolia khat zong Malaysia ah zin dingin hong zui a, mi thum ka pha uh hi.\n1. Kithawi Kholhna leh Zinna:\nKa vanteng bel zankhat giak, sun khat taam ding hilel ka hih manin leh Singapore pan Kuala Lumpur pen Bus tawh nai 6 sung bek kitai hilel ahih manin ka kithawi luat ding a om het kei hi. Zopuan khat leh Zopuan tawh kibawl ngawngawh, pheituam tual leh taih khedap, mainul leh lampi ah dawn ding tui thawl hipen hi. Ka pai ma un ka ciahkikna ding uh Bus ticket hong leikholsak ding leh ka tun uh ciangin a sum lehkik dingin Zomi makaite huhna ka ngen a, phunlo paulo in hong leisak uh a, ka va tun taktak uh ciang a sum ka leh kik sawm leh hong sang nuamlo ta sawnsawn uh a, ka kamsiam khempeuh tawh ka gen hangin ka lehkik zo kei hi. Zomi Khuado siim cih ciang Zomi te kiitna leh Zomite zia, kideihsakna te Zomi ngeina kiplai, bitlai hi cih mu pah ka hih manin ka lungdam a, ka angtang hi.\nGiahna ding zong kei leh Eric Tuang bek zana pai ding, zingsang khuavak ma deuh a tung ding, lup man, ihmut man in om mello ding ahih manin nidanga bangin Zomi Zum ah tungsuak dingin zingsang niangtui tawh khuavak suak ding, kuamah nawngkaisak lo ding ciin ka gel uh hi. Ahi zongin Zomi te paunak ah, “Hausa ziak in kuangzawn ban,” a cih bangin Zinmangpa giahna dinga Zomi makaite in a sapsak uh Hotel nuam tak ah ama room sungah ko zong giahna ding hong vaihawmsak uh a, nuamtak in nai 3 sung bang ka ihmu hithiat thei kik uh hi.\nGiah man Hotel sap ka piak sawm uh leh Zomi makaite in hong sangnuamlo leuleu in Zomite kizindo, kizintun ngeina ahihna Zomi Ngeina zatna hun ah hong lakkhia leuleu uh ahih manin hampha kisa bek hilo in; milian, ulian nungzuih khak zong na nuam mawk ei, ciin ka ciamteh uh hi. Zingsang niangtui zong hong sik sawm leuleu uh a, tua zahzah bel hisam lo e, koh zong zinpaak hong puak hisak un ciin ka nget vanvan khit ciang hong sangzo sam uh a, maizum hong nuam tuam pah hi.\n2. Zomi Makaite Hanciam:\nVai thupi a om simin makaite a gim mahmah leh a vaihawm dinga kiseh teng pen zan zong a kul leh a ihmu manlo zaha buai uh ahi hi. Khuado ding zan in zong ‘meilah sat khol’ cih ding hilo diam, vai kisam ding khempeuh leh lai bawl ding khempeuh a masanga kibawl theilo khempeuh bawl in zanhak uh a, mit bing thiutheu in sem uh hi. Mipi in nuamtak Khuado a zat theihna ding un makaite Nipipaak Tang ka puak nangawn uh ne manlo liangin buai uh a, ka huh theih pak uh lah omlo ahih manin a gim a tawlna ngah uh khum mahmah ding hi cih ka mukhol khin hi.\nZingsang thawh phet niangtui leh moh, aktui cihte ne khawm in ka kimu uh a, “Khuado Thupha” ci a khut kilen in tomvei kiho pak saisai in Chinwoo Stadium sunga sunthapai Khuado zang dingin ka kikhen kik pah uh hi.\n3. Zomi Khuado Nopci Ziahziah:\nOctober 15, 2014 zingsang khuavak silsial nuai ah khanglo in thoto in, zingsang niangtui dawn dingin Zinmangpa leh ZAM Makaipipa nung ka zui uh hi. Niangtui dawn khin phet pen ka van teng uh Hotel pan pua khia pah ka hih man un Khuado ah a paisuak thei ka hi uh hi. Zomi makaite in hong vaan uh a, ka tuanna ding uh Car hoih mahmah hong sap sak uh a, khe tawh pai le ung zong a kingap tingteng pen mawtaw hoih mahmah tawh hong pua in khe a lei sikkha vetlo in ZAM zum pan Chinwoo Stadium, mihing 3500 tut theihna ding innpi sung ka tung thei uh hi. (Zomi Zum pan Khuado zatna mun bel khe tawh pai taktak leng sawtpi mah a kipai ding hisam in, ko khe tawh ka pai dinguh ka ngapna pen Singapore ah Ninoni sim tukpeng suiin kingap mahmah hi ung, maikum Zomi Cup ciang zong kuan kik ding hi ung cih ka ciamnuih nopna bek uh hisam!).\nKhuado zatna ding mun ka tun ma un lampi ah Zopuan silh a kizui ngelhngelh Zolia leh Zotaang te ka mu pheiphei uh a, innkuan a Zopuan silh a kikai naunau zong ka mu pheiphei uh hi. Tuni in Malaysia khuapi ‘palh’ hilo maw ka ci hi. Zomi te Zopuan leh kizepna in khuapi sung kilawmsak mahmah a, a mu kha peuh in etlawm sa in nunghei diamdiam liang tazen uh hi. A sawtlo in kikhopna ding innpi ka tung uh a, Zogam mah bangin mualdawn ah tua innpi na om hi.\nZomite adingin kilawm kasa a, inn lamte in zong – Zomi te in ni khat ni ciang Zomi Khuado khawng zang nuam ding cih muhkholhna nei a Zogam tawh a kibang mualdawn ah na lamto uh ahi tam ka ci hi. Zogam mah bangin tua mualdawn innpi tual pan khuadak leng a sak a khang kisuk muh dimdem a, Zomi te in kuamah i neu et ngeiloh hangin a tunglam vive pan ki ensuk hi cih ka phawk kik velval hi. Zomi te vai ding peuhmah a sangna mun ah kihawm a, a sangna mun pan kisem in a sangna mun pan kizeek hi. Tuni Khuado ah zong Zomi ngeina leh Zomi hihna hong lak tampi ka mu khinta hi.\nZomi te pen a suk tuaktuak te hilo in a to kah vive i hihna a kilatna khat pen Khuado zatna ding innpi lam zuatna pen a to vingveng a kahtoh kul khat na hi a, a tek a khang, a neu a lian, a lia a taang na kizui ditdet in khut na kilen tiuteu uh hi. Zomi te nidangin lia leh taang bang mipi lak ah khut kilen a vakkhop cih khawng kizang khollo hiam ka cih leh tuhun ciang nuam kisa lua lel in kizang ziahziahta in a kikaikai vive hita hang; ahih hang a to lam a kikai hi in a sangna lam kahtohna lampi totna hi. Kuamah kisukkaih omlo in a sangna lam ah a kitawsawnto, a kikaito vive hi a, maban limci semsem hi.\nInnpi tual ka tun uh ciang makaite leh Zolia Zotaang na vak maimai a, miksi bu holh bang in na phe naunau uh hi. Zomi hizah omlai maw ciin ka ngaihsun liang hi. Zomi Nam Ni a ka pai laiin zong hizah phial mah na om a, ahi zongin tampi lengkhia khinta ahih ciang na tawmdeuhta vak cih upna neu khat ka nei hi. Na tawm deksuailo in na kibehlap zaw uh a, tu in ZAM member bekbek zong 27,000 val hi a, kumlui sangin mihing 9,000 bangin tamzawta hi ci zawsop uh hi. ‘Zawsop’ cih pen Ngabeng te ciamnuih bek na hilo dan hi. Zomi na kibehlap zawsop uh ahih manin Khuado zong na nopci zawsop hi.\nInnpi tuala lia leh taang te kihei diamdiam a maan kila a nuihmai siuseute, bil ah la ngaihna thuah kawma vak hialhialte, vai a huna kipatloh ding laua kipei saisai makai leh vaihawmte, nupi naupang, papi putek nangawn a kuamah kinusia hetlo a Khuado innpi sungah lut dinga kigual dimdemte ka muh ciang innpi sungah mihing bangzah a tu khinta tam ciin ka thei nuam pong hi. Lutpah ding ka cih leh ka min tuanna ding uh leh ZOMI KHUADO ciamtehna a bem kiukiau batch a kibawl ka puan angtungah zolia a namtui veuveu a melhoih mahmah khat in hong thuahsak a, Pu Lengtong Kam Khen kammal kawmpak leng, “Muinam no khat hi,” hong nam veuveu hi! A sung lutsuak lo a kongkhak gei ah themvei vaithaam lai ka ut phial mawk hi. Ahi zongin makaite in na tutna ding mun lamah i paiphei ta diam hong cih uh ciangin kei zong makaite leh Zinmangte nung zuiin ka lutphei hiathiat hi.\nInnpi sungah mi na tam seem uh a, na ging sesu hi. A aw ging tuam cih zak ding a omloh hangin a kihona hu uh aisa tuun mahmah bangin ging sesu a, mipi tawmlo hi cih a kilatna hi. Ka tutna ding mun uh ka tun ciangin tutphah nungah DR. HAU ZA CIN cih na kigelh a, tua tutna ah ka tupah hi. A maigual ah tutna nuamtak hong ngahsak uh a, Zolia kitel ciangin zong a phei ngongo kinai muh diak ve maw ciin sunthapai hita leh kicimlo ding cih ka umkhol pah hi… he he…\nKa vei ka tak a tu ulian, makaite, Zomi pih u leh naute khut let kawikawi in a sawtlo akipan pah ding Zomi Khuado ngak kawmin ‘dam maw, hih bang hunpha i zatkhop theih lungdam hang ei,’ ciin maitai takin ka bansah kawikawi uh hi. Ka gei ah India pana hong pai Zomi lasiam Mungbawi Neihguk leh a u Kim zong na tu uh a, maitang kituaha khatvei kimuhna a hih manin lungsim hong lawng in Khuado ka siim ka kisik kei a, hih bang hunpha ka zatkhak tha ka ngah semsem hi.\nA sawtlo in hunzeek siam a ka theihsa, Zomi Nam Ni lai pek pan, Pa Francis Khampi leh Lia Deih Mang te aw hong kiza tuaituai a, a mi ka muh pah loh hangin, “ZOMI KHUADO kipanta ding hi,” cih pulakna ahih manin mipi khutbeng ging ziahziah kawm ah kei zong a gen kik ding uh kammal ngak gige in ka bil ka palhsak seisai hi… (zop lai ding) Hau Za Cin\nPrevious: Kampau khiatsa kivalhkik thei lo ~ Khat Thang\nNext: Zaa tawh kisai theih huai thu tawmcik\nZIUSA Thupulakna: Zomi Innkuan Northwest Florida lungdamna tawh kimuak hi